پشکۆ ئەمین: تالیبان چۆن تێکشکاو، پاش20 ساڵ بە بێشەر گەرایەوە دەسەڵات. – WTARIKURD\nپشکۆ ئەمین: تالیبان چۆن تێکشکاو، پاش20 ساڵ بە بێشەر گەرایەوە دەسەڵات.\nپاش 20 ساڵ لە رووخان و دەرکردنی تالیبان لە ئەفگانستان، بە شەری گەورەو قورس ولێدان بە فرۆکەی جەنگی تالیبان لەدەسەڵات دوورخرانەوە بۆ ئەو دیوو سنوری پاکستانی دۆستیان.\nلەو کاتەوە هێزی ئەمریکی و ئەوروپی لە خاکی ئەفگانستاندان و هاوکاری و راهێنان بەهێزی ئەفگانستان و بە حوکمەتی ئەفگانستان دەکەن، لە هەوڵی بنیاتنانی دەوڵەتێکی دیموکراس و مەدەنی و هێزیکی شەرکەرو بەتواناو باوەڕ بەخۆ، بوون.\nتالیبان دوست و هاوپەیمانی گرووپی قاعیدەی تیرۆرستی بوون، قاعیدە بەرپرسی هێرشە روخینەر و بکوژەکەی 11 سیپتەمبەرە کە کرایە سەر ئەمریکاو بەهۆیەوە ژمارەیەکی زۆر گیانیان لەدەستداو زیانێکی زۆری ئابوریشی بە ئەمریکا گەیاند.\nئەمریکیەکان دەلین سوپای نیشتیمانی ئەفگانستان ژمارەیان 300000 کەس بووە لە2001 وەبای 85 ملیار دولار چەک و جبەخانەیان بۆ کڕیوون. هەروەها راهێنان و هاوکاریان پێشکەش ئەو سوپایە کردووە. بەداخەوە هەر بە کشانەوەی ئەمریکا سوپا ورەی رووخاو بەرگەی شەری نەگرت. یان بەبێ شەڕ خۆی بەدەستەوەدا یا شەرگەکەی جیهێشت و رایکرد. ئەمە پێمان دەڵێت، ئەم سوپایە نەئازا بوون، نەیەکگرتووبون. ئەمانە سوپای نیشتیمانی نەبوون، بەڵکوو گروپی سەر بەرپرسەکان و خێڵەکان و دەسترۆیشتوەکان بووە. دەنا وا بە ئاسانی تێک نەدەشکا و شەری دەکرد.\nبەکشانەوەی هێزەکانی سەر بەحکومەت، لە ناوچەکاندا چەک و جبەخانەیەکەی زۆرو تانک و دەبابەو ئۆتۆمبیلی سەربازی زۆری ئەمریکیەکان کەوتنە دەست ئەو گرووپە تیرۆرستیەی تالیبان کە بە خوێن و وێرانکاریی 20 ساڵ لەمەوبەر، دەسەڵاتیان لێسەندنەوە.\nهەندێکجار مرۆڤ کەبیر لەسیاسەت دەکاتەوە، دەپرسێت بڵێی ئەمەش سیاسەتبێت و ژێر بە ژێر شتەکان داڕێژرابێت، وەک داشی دامە بجوڵێنرێت. کوری هەژاران کەسەربازن با هەر بکوژرێت. ئاخر خۆ دەوترێت سیاسەت ئەخلاقی تیدانیە. تۆ دوێنێ شەڕت دەکرد، تا لەدەسەڵات دەرتنا، ئێستا گفتو گۆی لەگەڵدا دەکەیت. رێگەی دەدەیت ئەوەی تۆ بنیاتیت ناوە بە ملیارات دۆلار ئەو بیروخێنێت و پاش 20ساڵ بێتەوە سەر دەسەلات.\nسەرکەوتنەکانی تالیبان دەمیکە ئامادەکاری بۆدەکرێت. تالیبان 20ساڵ خۆیان راگرت، تەنها شەری پارتی زانیان دەکردو دەستیان لە دووژمن دەوەشاند. بەدروشمی( خۆت ئامادەکە رۆژێکدێت دەگەڕێینەوە دەسەڵات). تالیبانەکان پێش ئەوەی ریکەوتنەکە بەتەوای ئیمزا کرێت پەیوەندیان کرد بە بەرپرسەکانی حوکمەتی ئەفگانی و سەرۆک عەشیرەتەکانەوە. داوای هاوکاریان لێکردن و بەڵێنی دەسەڵات و پاریزگاری لە بەرژەوەندیەکانیان پێدان. تەنانەت لەگەڵ جەنراڵەکان و ئەفسەرو بەر پرسەکانی سوپاو پۆلیسیشدا رێکەوتنیان کردبوو. بەرتیل و پارەو بەڵینی شوێنی گرنگیان بەزوربەیان دابوو و کرابوونە بەرپرسی سبەینێ.\nواشتنتۆن پۆست دەنوسیت، جەنراڵەکان دەیان وت چەکەکانتان دانین و یەک فیشەک نەتەقێنین. ئەفسەرەکان و سەرۆک عەشیرەتەکان دەیانزانی تالیبان و ئەمریکا لەدەوحە خەریکی رێکەوتنین، بۆیە ئامادەی خۆفرۆشیی بوون. هەروها دەڵێت، پارەت بدایە زوربە خۆیان دەفرۆشت. بۆیە دەبیت بڵێین تەخشان و پەخشانی قومبەلەی پارەی تالیبان شەڕکەی بردەوە، سوپای راهێنراو، لە لایەن بەرپرس و جەنراڵەکانەوە فرۆشران. لەراستیدا ئەمانە بوونە هۆی سەرکەوتنی تالیبان. دەنا هێزی تالیبان هیچ چەکێکی پێشکەوتوی پێنەبوو. راستە تالیبان بروایان بەخۆیان و بە بیرەکەیان هەبوو. بیروباوەڕی سوپای وەتەنی زۆر لاواز بوو. تالیبان توانی بەکرینی سەرکردەو سەرۆک عەشیرەتەکان ورەی سوپا و دەوڵەتی ئەفگانی لە ماوەی کەمتر لەدوو هەفتەدا بروخێنین و هێزی ئەفگانستان راماڵێت. خۆی بگەیەنێتە کابولی پایتەخت و ناو کۆشکی سەرۆکایەتی ئەفگانی، بەبێ شەرێک کە شیاوی باسکردنبێت.\nلەگەڵ گەیشتنی تاڵیبان بەدەرگاکانی کابول، ترس و دڵە راوکی، وای لە هەزاران کەس کرد، هەوڵی هەڵاتن و خۆ دەربازکردن بدات. پێشتر لە کابولدا 4 ملیون کەس دەژیا، ئەمرۆ زیاتر لە2 ملیون ئاوارەو راکردووی شوێنەکانی تری تێهاتوە،کە بۆ خۆپاراستن، لە ترسی تالیبان هاتبوونە کابوول، خەڵکی کابول هەوڵدەدەن بۆراکردنە دەرەوە، تا خۆیان لەتالیبان و ژیان لەژێردەسەڵات و لە ژێر عەبا رەشەکەیان رزگاربکەن.\nئەشرەف غەنی سەرۆک وەزیران، ئەو پیاوەی وازی لە ژیانی خۆشی ئەمریکا هێناو گەرایەوە وڵاتەکەی، نەیتوانی خۆی راگرێت. وڵاتەکەی و دەسەڵاتەکەی تا سەرئێسقان لە گەندەڵی و دزیدا نقوم بوو. هەر کەسە بۆ خۆی و هەوڵی خۆی دەدا. هیندەی بیریان لای هۆزو عەشیرەت هەبوو بیریان لای نیشتیمان نەبوو. غەنی ناچار خەمەکانی بە تووڕە بوون دەردەبڕی، ئەمە وایکردبوو، ئەو مامۆستایەی دانیشگاکانی ئەمریکای جیهێشت، بە پیاوێکی توڕە بناسرێت.\nئەشرەف غەنی لەکاتی بڵاوبوونەوەی دەنگ و باسی کشانەوەی سوپای ئەمریکا پێش دوو مانگێک رۆشتە ئەمریکاو داوای لەبایدن کرد، جارێ نەکشێتەوە، بەڵام بەگوێێان نەکرد. بۆیە کاتێک تالیبان گەیشتنە دەرگاکەو تەقولبابیان لەدەرگای کابوولداو داوایان لێکرد دەسەڵاتیان تەسلیم کات، ناچار بۆ ئەوەی نەبێتە هۆی رژانی خوێنی خەڵکەکەی وازهێنانی راگەیاند و رۆشتە ئامارات.\nئەم سەرکەوتنەی تالیبان مایەی سەرسورمانی هەموو لایەک و کەسێک بوو. بروا نەدەکراو بە خەیاڵدا نەدەهات، کە میژوو بەم شێوەیە بۆ دواوە بگێڕڕیتەوە، ئەفگانستان جاریکیتر بکەوێتەوە ژێردەستی تالیبان و یاساکانی.\nئێستا ئەمریکاو ئەڵمانیاو فەرەنساو ولاتانیتری ناتۆ دەیانەوێت سوپاکانیان و سەفارەتەکانیان و ئەو کارگوزارە ئەفگانیانەی لە ماوەی ئەم 20 ساڵەی مانەوەیاندا لە ئەفگانستان لەگەڵیاندابوون، دەربازکەن و بیانهێنینە دەرەوەی ئەفگانستان. ئەمانە هەر هەموویان مەترسی لەسەر ژیانیان هەیە.\nتالیبان بەشێوەیەک دەستیگرت بەسەر ئەفگانستاندا کەکەس چاوەروانی نەدەکرد شار بەشارو ناوچە بەدوای ناوچەدا دەکەوتە دەستی تالیبان. لە ماوەیەکی هەر زۆرکەمدا خۆی گەیاندا کابولی پایتەخت.\nدەمێکە دەوترێت کە ژێر بەژێر دان و ساندو گفتوگۆیەک بۆ رێکەوتن هەیە لەنێوان تالیبان و وڵاتە یەکگرتوەکانی ئەمریکادا.\nدۆنالد ترەمپ مامۆستای رێکەوتنەکە، لە مانگی دووی ساڵی 2020 دا کە سەرۆکی ئەوسای وڵاتە یەکگرتوەکانی ئەمریکابوو، لە کۆشکی سپی لە کۆنگرەیەکی رۆژنامەوانیدا (رایگەیاند کە وڵاتە یەکگرتوەکانی ئەمریکا لەگەڵ میلیشیا چەکدارەکانی تالیباندا، ریکەوتنێکی ئیمزاکردوە. ترەمپ وتی بەم هۆیەوە پیرۆزبای لە هەمووان و لە کەسوکاری سەربازەکانمان دەکەم. بەمزوانە سەربازەکان دەگەڕێنمەوە). پاش ساڵێک و حەوت مانگ دان و ساندێکی دوورو درێژ لە قەتەر بەبەشداری و ئاگاداری دەوڵەتی قەتەر، وڵاتە یەکگرتوەکانی ئەمریکا بە بێ ئاگادارکردنەوەی هاوپەیمانەکانی ناو ناتۆو دۆستەکانی بریاریدا، تا 11 سێپتەمبەر ساڵرۆژی هیرشە تیرۆرستیەکەی سەر ئەمریکا لەلایەن قاعیدەوە بە شێوەیەکی رێکخراو، هەموو سەربازەکان لە ئەفگانستان بکشێنێتەوە. بەمەرجێک تالیبان هیچ رێکخراوێکی تیرۆرستی نەگرێتە خۆی و لەوێوە دژایەتی ئەمریکاو هاوپەیمانەکانی نەکات.\nرۆژی 14 حوزەیران 2021 لەکۆبونەوەی ناتۆدا باسی ریکەوتنەکە کراو، وتەبێژی ناتۆ وتی، کە تیرۆرستەکان هیچ جێگەیەکیان بۆ نەماوە خۆیانی تێدا حەشاربدەن، سوپای ئەفگانستان راهێنانێکی باشی پێکراوەو توانای بەرگریی باشیان هەیە، دەوڵەتی ئەفگانستان هاوکاری کراوەو بۆ دروستکردنی دامو دەزگاکانی خۆبەریوە بردن و پاریزگاری لە خۆکردن. ئێستا هەم دوڵەت و هەم سوپاکەی توانای خۆپاریزی وخۆبەریوەبردنیان هەیە و ئامادەیە بۆ بەرەنگار بوونەوە. بۆیە دەکرێت کۆتایبهێنین بە کردەوە سەربازیەکانمان و هێزەکانمان بکشێنینەوە. ئەمەش مانای ئەوە نیە پەیوەندیمان بە ئەفگانستانەوە نامێنێت و پاریزگاری لێناکەین، ئێمەبەردەوام هاوکاری ئەفگانستان دەکەین.\nبایدن سەرۆکی تازە هەڵبژێراوی ئەمریکا وتی، ئەفگانستان ناکەوێتە باری خراپ، ئەفگانیەکان ئێستا دەتوانین بەرپەرچی هەموو پەلامارێک و هیرشێکی تالیبان بدەنەوە، بەلام پاش چەند هەفتەیەک، بایدن پێچەوانەی وتەکانی پێشوی دوواو، وتی لەگەڵ کشانەوەی هێزە دەرەکیەکاندا، هیچ هۆیەک نامینێتەوە بۆ شەری تالیبان. ئەوە دەرکەوتووە هەڵەیەک هەبووە لە تێگەیشتن لەسروشتی ئەفگانستان و رۆشنبیریەکەی و شێوەی بیرکردنەوەیان، ناشکرێت ئێمە لە باتی سوپای ئەفگانستان شەربکەین، دەسەڵاتی سیاسی ئەفگانستان خۆیان شکستیان هێناو رایانکردو تەسلیمی تالیبان بوون.\nگەرنئەم رێکەوتنە ژێربە ژێرە شەترەنجەکە نەبێت و تالیبان ئامادەکرابێت بۆ لێدانی ئیران وبەرەنگار بوونەوەی رێگەی ئاوریشمی چین،نئەوا ئەم کشانەوەیە هیچ سودێکی بۆ ئەمریکا نابێت. راستە سەربازەکانیان دەگەڕێنەوە، بەڵام زیانێکی زۆر بەهەیبەت و ناو ناوبانگی ئەمریکا دەگەیەنێت و بڕوای وڵاتان بە ئەمریکا بێهیز دەکات و نابێتە جێگەی بروای کەس ولایەک.\nوڵاتانی ناوچەکە و دراوسێی تالیبان لەم سەرکەوتنە خیرایەی تالیبان دەترسین بە هەستیاریەوە لێیدەڕوانین. بایدن پاش ئەو راکەراکەو سەرکەوتنی گەورەی هیزەکانی تالیبان و هەڵاتنی سەرۆکی ئەفگانستان و ئەو شەرمەزاریەی ناو فرۆکەخانەی کارزای، رۆژی دووشەمە 16 ئاب لەبارەی کشانەوەی سوپای ئەمریکا و ئەو بارە ناهەموارەی دروست بووەو بۆئەوەی کە شەرمەزاریەکە لەسەر خۆی لابدات، رایگەیاند: لەراستیدا کاری وڵاتە یەکگرتوەکانی ئەمریکا نەبوو لە ئەفگانستان دەوڵەتێک دروست بکات، بەرژەوەندی ئەمریکا لە ئەفگانستان تەنها لەوەدا بوو کە رێگە نەدرێت جاریکیتر لەو وڵاتە پڕ لە شەڕەو، هێرشی تیرۆرستیی بکرێتە سەر ئەمریکا. بایدن دەڵێت، رووسیاو چین دەیانەویت ئەمریکا بخزێنینە ناو ئاژاوەو شەری ئەفگانستان،گەربێت و تالیبان هێرش بکاتە سەر بەرژەوەندیەکانمان ئەوا وەڵامی خراپمان دەبێت بۆیان.\nهەروەها وتی، هیچ خاوەن هۆشێک لەگەڵ ئەوەدا نیە. ئێمە لەمە زیاتر لە وڵاتێکدا بمێنینەوە کە لەناو شەری ئەهلیدایە، وتی ئەوەی ئێستا روو دەدات دەکرا پێش 5 ساڵ یا 15 ساڵ لەمەو پێش رووبدات، من بریارمداوە بە گەلی ئەمریکا کە راستگۆو راشکاوبم لەگەڵیاندا، بۆیە دەڵێم، ئەمەی کە روو دەدات زۆر خیراتر روویدا لەوەی ئێمە چاوەڕیمان دەکرد، هەموو هەنگاوێک و کارێکمان کرد تا ئەفگانیەکان بریاری چارەنوسی خۆیان بدەن، ئێمە ناتوانین وابکەین، ئەفگانیەکان بریاری شەر بدەن، لەپێناو پاشەرۆژیاندا. خۆیان شەریان نەکردو هەڵاتن، ئێستاش چاودێری مافی ژنان و لاوان و مافی مرۆڤ دەکەین لە ئەفگانستان، دژی هەموو پێشیلکاریەک دەوەستینەوە.\nبایدن وتی، ترەمپ بریاریدابوو لە یەکی مایودا هێزەکان بکشێنێتەوە وە سوپای ئەمریکای لە 15500 سەربازەوە کەمکردەوە بۆ 2500 سەرباز، ئەمە وای کرد تالیبان بەهیزبێت، بۆیە دەبوایە یان لەگەڵ تالیبان بکەوینەوە شەڕ یان رێکەوتنەکە تەواو بکەین.\nنەوزادى موهەندیس: سووتاندنى دارستانەکان، سووتاندنى سیەکانى گۆى زەویە!


لە سەرانسەری جیهان، فۆتۆگرافەرەکان هەوڵدەدەن پاداشتی کەسانی ناو فۆتۆکانیان بدەنەوە. بەڵام ئایا فۆتۆگرافی لە بنەڕەتدا بۆ قازانج کردنە؟\nگرام گرین دەڵێت: چاوپێکەوتنی خەڵکی لە سەرانسەری جیهان یەکێکە لە باشترین خەڵاتەکانی ژیانی فۆتۆگرافەران. لە ماوەی ١٥ ساڵ گەشتکردن لەگەڵ کامێراکەمدا، چەندین هۆزی دوورەدەست و کەمپینی هاوڕەگەزبارەکان، قوربانیان و فڕاندنەکان، میوزیکژەن، قەرەج ، سەربازە منداڵەکان، دەشتەکییەکان، خۆپیشاندەران و زیاترم بینیوە و فۆتۆم گرتوون. چیرۆکە بەهێزەکان لەگەڵمدا ماونەتەوە. هیوادارم فۆتۆکانی من و چیرۆکەکانیان سودێکی پێگەیاندبن.\nوەک کەسێک کە حەزم لەبەردەم کامێرا نییە، هەمیشە سەرم دەسوڕمێ کە چۆن خەڵک ئارەزووی هاتنە بەردەم کامێرا و چاوپێکەوتن دەکەن. زۆرینەیان خۆشحاڵن کە کەسێک هەیە بایەخ بە ژیان و گێڕانەوەی چیرۆکەکانیان دەدات .\nبەڵام پرسیاری ئەوەی کێ قازانج لە فۆتۆکان دەکات ئاڵۆزە. فۆتۆگرافەران دەتوانن لە چەند لایەکەوە سوود لە کارەکانیان ببینن، لە پارەی ڕۆژنامە و گۆڤار و پێشانگاکان و کتێب و هەندێ جار لە ناوبانگیش. لە کاتێکدا ڕەنگە کەسانی ناو فۆتۆکان هیچیان دەست نەکەوێت یان ڕەنگە هەست بکەن بەکارهێنراون.\nزۆرینەی فۆتۆگرافەران هەستێکی بەرپرسیارێتیان تێدایە لە کارە فۆتۆگرافییەکانیاندا. وەکو فۆتۆگرافەرە ڕۆژنامەنووسییەکانی وەک ئامی ڤیتال و سیزەر دێزفولی، کە تێکەڵبوونیان بەو کەس و دیمەنانەی کە وێنەی دەگرن زیاترە وەک لە بڵاوکردنەوەی چیرۆکە فۆتۆییەکان.\nفۆتۆگرافەری فەڕەنسی خیان دەڵێت، “من باوەڕم بە کارما هەیە. هەندێک جار فۆتۆی کەسانێک دەگرین کە دۆخی داراییان پێچەوانەی دۆخی ئێمەیە، پێم وایە کە دەبێت دادپەروەر بین. وەک ژیانی خۆم و پسپۆڕ لە گرتنی فۆتۆی پۆرترەیت لە گەشتەکاندا، بە بێ ئەم کەسانە بەم ڕۆژە نەدەگەیشتم. ڕەوا نییە بە فۆتۆکانی ئەوان پارە پەیدا بکەیت و یارمەتیان نەدەیت.”\nخیان لە ڕابردوودا بەلەمێکی سەوڵ لێدانی بەخشی بە مادام زۆنگ، کە لە بەرگی یەکەم کتێبیدا دەرکەوت و پاسکیل و مانگا و کامێرای بۆ کەسانی ناو وێنەکانی کڕیوە، هەروەها بەخشینی پارە بۆ پەروەردە و تەندروستی و چاکردنەوەی خانووەکان بۆ کەسانی دیکە. خیان دەڵێت، “ماوەیەکی زۆر لەگەڵ کەسەکاندا بەسەر دەبەم پێش ئەوەی فۆتۆیان بگرم. چیرۆکەکانیان دەزانم و زۆرکات وەکو خێزانمان لێ دێت. فۆتۆکان لە ئەنجامی ئەو چەند ساتە هاوبەشە دروست دەبن، پێموانییە بتوانم هەمان فۆتۆ بگرمەوە گەر پەلە بکەم و وەکو گەشتیارێک دەرکەوم”.\nخیان دەڵێت، “هەتاوەکو کار لەگەڵ ئەم فۆتۆیانە بکەین و لە ڕێی گۆڤار و ئەو گەشتانەوە پارە پەیدا بکەین ئەوا دەبێت پاداشت دانەوەکە ڕاستەوخۆ بکرێت. زۆر فۆتۆگرافەر پێیان وایە کە پاداشتدانەوە، کەسەکان فێر دەکات داوای شتی دیکە بکەن. دەکرێت ئەمە ڕاست بێت، بەڵام زۆرینە ئەم بیانووە بەکاردەهێنن تاوەکو هیچ نەبەخشن.”\nدەکرێت فۆتۆگرافی ڕێگەیەکی بەهێز بێت بۆ پیشاندانی هەڕەشەی سەر هۆزە دوورەدەستەکان بۆ لەدەستدانی خاکەکەیان لە ئەمازۆندا یان لەناوچوونی هەڵۆکانی هیندستان، دەتوانێت هۆشداری بڵاوبکاتەوە و ئەو چیرۆکانە بگێرێتەوە کە نابینرێن. دەتوانێت پارە ببەخشێت بە دۆخەکە یان گەشتیاری و داهات زیاد بکات. تێگەیشتنی خەڵک لە کەسەکان و بابەتەکان و هەندێک جار گۆڕینی ڕێڕەوی چیرۆکێک. ئەگەر هیچیشیان نەبێت. فۆتۆ دەتوانێت پەنجەرەیەک بێت بۆ سەر جیهان.\nفۆتۆگرافەری سروشت، مایکڵ کێنا دەڵێت، “دەبێت هەموومان ئەوە قبوڵ بکەین کە بە فۆتۆگرتن و بڵاوکردنەوەی فۆتۆکان، ئێمە ئەوە دەگۆڕین کە فۆتۆی دەگرین، هەندێکجار بۆ خراپ و هەندێکجار بۆ باش.” هەندێک لە فۆتۆگرافەرانی سروشت جێگەی فۆتۆکانیان بە نهێنی دەهێڵنەوە. ئەو کەسانەی کە گرنگی بە سروشت دەدەن و فۆتۆی دەگرن، دەبێت ئەوەندەش گرنگی بە پاراستنی بدەن.\nفۆتۆگرافەر مارگۆت ڕاگێت، دامەزرێنەری پرۆژەی یادکردنەوەی سروشت دەڵێت، “من بە تەواوی باوەڕم بەو بۆچوونە هەیە کە ئەو فۆتۆگرافەرانەی لە فۆتۆگرتنی سروشتەوە پارە پەیدا دەکەن دەبێت شتێک ببەخشنەوە بەو سروشتە. ئەگەرنا، بە سادە و ساکاری ئەوە بەکارهێنانە لە بەرامبەر قازانجێکدا.”\nهاوشێوەی خیان و دێزفولی، زۆرینەی فۆتۆگرافەران هەست بە بەرپرسیارێتی دەکەن بەرامبەر ئەو کەسانەی ناو وێنەکانیان. بۆ نموونە ستیڤ ماکیوری کە 40 ساڵ لە ئەفغانستاندا فۆتۆی گرتووە، خانوویەکی بۆ شاربەت گوڵە کڕی، ئەو کچەی لە وێنەی “کچە ئەفغانییەکە”ـی ساڵی ١٩٨٤یدا هەبوو. هەروەها خولێکی فێربوونی فۆتۆگرافی بۆ کچانی ئەفغانستان کردەوە.\nپێدانی کات و هاوسۆزی و ڕێز شتگەلێکن کە هەموو فۆتۆگرافەرێک دەتوانێت بیبەخشێت. ڤیتاڵ دەڵێت، “فۆتۆگرافی دەکرێت ئامڕازێکی گرنگ بێت بۆ دروستکردنی هۆشیاری و تێگەیشتن لە نێوان کەلتوور و کۆمەڵگا و وڵاتەکاندا. دەکرێت کاریگەری نەرێنیشی هەبێت.” هەروەها دەشڵێت، “لە هەموو شوێنێک خەڵک دەبینم، زۆرکات لە دوورترین شوێن و نەبینراون، کە جیاوازییەک دروست دەکەن لەسەر ئەم هەسارەیە. هیوادارم بتوانم چیرۆک و پەیامە بەهێزەکانیان گەورە بکەم تا ببنە ئیلهامبەخش بۆ کەسانی دیکە. شتێک کە فێری بووم ئەوەیە کە توانای تاکێک لە دروسکردنی کاریگەری ئەرێنیدا، ڕاستە. گرنگە ئەوەندەی لە توانامدا بێت بیبەخشم ئەگەر بە ڕێگایەکی بچوکیش بێت. خەڵکی ناخیان هەڵدەڕێژن و باسی ژیانیانم بۆ دەکەن. ئەوە کەمترین شتە کە بتوانم بۆیان بکەم.”


قلیشانی پێ، هۆكار و چاره‌سه‌ر - Yeane.Org ماڵپەری یانی\nقلیشانی پێ، هۆكارو چاره‌سه‌ر\nله‌گرنگترین هۆكاره‌كانی قلیشانی پێی مرۆڤ ئه‌مانه‌ن:\n– ئه‌و که‌سانه‌ی قۆنده‌ره‌ی بێ پاژن (ساندل) واته کراوه له پێ ئه‌که‌ن.\n– وشکی پێست : هه‌ندێ که‌س به بۆماوه‌یی پێستیان وشکه، ئه‌بێته هۆی دروست بوونی قلیشانی پێ.\n– ئه‌وانه‌ی کێشیان زۆره .\n– زۆر له…سه‌ر پێن .\n– به پێ زۆر ئه‌رۆن هه‌ر وه‌ها ئه‌وانه‌ی وه‌رزش ئه‌که‌ن به تایبه‌ت (راکردن) .\n– ئه‌وانه‌ی نه‌خۆشی شه‌کره یان غودده یان هه‌یه.\n– ئه‌وانی له شوێنی که‌م ره‌ت و به‌ت وشک ئه‌ژین .\n– نه‌خۆشی پێست وه‌ک سه‌ده‌ف و ئه‌کزیما.\nشێوازی چاره‌سه‌رکردنیشی ئه‌م شێوه‌یه ده‌بێت:\n1- دور که‌وتنه‌وه و چاره‌سه‌ر کردنی ئه‌و هۆیانه‌ی سه‌ره‌وه که باسمان کردوه ، ئه‌بێته هۆی دروست بوونی .\n2- چه‌ور کردنی به کریمی تایبه‌ت که ئه‌م ماددانه‌ی تێدایه وه‌ک Salicylic acid, Aloe, Vitamin A, Vitamin E یا به‌س به ڤازه‌للین یا به هه‌ر کریمێکی پێست که ببێته هۆی نه‌رم کردن و لابردنی وشکی پێست.\n3- له پی کردنی گۆره‌وی توبی (داخراوه) یا گۆره‌ویه‌ک کونی که‌می تێدا بێت، که ناهێلێت پی یه‌کانت وشک بن به تایبه‌ت له شه‌وان.\n4- پاکردنه‌وه‌ی پێ یه‌کانت به به‌ردی تایبه‌تpampica stone و لا بردنی پێسته وشک بووه‌کان و قلیشه‌کان.\n5- دانانی پی له ناو ئاوی لیمۆ بۆ 10 خوله‌ک بۆ ئه‌وانه‌ی که زۆر نیه قلیشه‌که‌یان


تورکیا زیندانی هه‌تاهه‌تایی ده‌سه‌پێنێت به‌سه‌ر هێرشبه‌ری سه‌ر یانەیەکی شەوانەدا\nدادگای تاوانی ئەستەنبوڵ 40 سزای زیندانی هه‌تاهه‌تایی سەپاند بەسەر عەبدولقادر ماشاریپۆڤدا: هه‌ر سزایه‌ك بۆ هەر یه‌ك له قوربانیەكان و یەکێکیش له‌سه‌ر ئه‌نجامدانی کوشتارەکەی.\nهاوڕێیەکی قوربانییەك پرسە دەگێڕێت لەتەنیشت وێنەکانی قوربانیەکانه‌وه لە یانەی شەوانەی رێینا لە 2 کانونی دووەم 2017، رۆژێك دوای ئەوەی چەکدارێكی داعش 39 کەسی کوشت لە هێرشێکدا بۆسه‌ر ئه‌و یانە شەوانەیە کە ئاهەنگگێڕان تێیدا ئاهەنگی ساڵی نوێیان دەگێڕا. [ئۆزان کۆسە/ئاژانسی فرانس پرێس]\nدادگایەکی تورکیا دووشەممە (7 ئەیلول) سزای زیندانی هه‌تاهه‌تایی سەپاند بەسەر چەکدارێکی ئۆزبەکیدا کە 39 کەسی کوشت لە هێرشێكدا بۆسەر یانەیەکی شەوانە له ئەستەنبوڵ، چەند خولەکێك دوای سەریساڵی نوێی 2017.\nئاژانسی ئەنادۆڵو رایگەیاند كه دادگای تاوانی ئەستەنبوڵ 40 سزای زیندانی هه‌تاهه‌تایی سەپاند بەسەر عەبدولقادر ماشاریپۆڤدا -- هه‌ر سزایه‌ك بۆ هەر یه‌ك له قوربانیەكان و یەکێکیش له‌سه‌ر ئه‌نجامدانی کوشتارەکەی -- به‌رامبه‌ر "کوشتاری بەئەنقەست" و "پێشێلکردنی دەستوور".\nماشاریپۆڤ سزایەکی دیکەی جیاوازی وه‌رگرت، 1,368 ساڵ زیندانی له‌سه‌ر هەوڵی کوشتن و پێشێلکردنی یاسای چەك.\nرێکخراوی "دەوڵەتی ئیسلامی" (داعش) بەرپرسیارێتی خۆی لە کوشتنی یانەی شەوانەی رێینا راگەیاند کە دەڕوانێت به‌سەر به‌نده‌ری بۆسفۆرۆسدا.\nماشاریپۆڤ رایگەیاند كه فەرمانی هێرشکردنی لە داعشەوە لە شاری رەققەی سوریا پێگەیشتووە ، بەگوێرەی راپۆرتەکانی میدیای تورکیا، کەمێك دوای هێرشەکە.\nله هێرشەکەدا 27 بیانی کوژران، لەنێویاندا خەڵکی لوبنان، سعودیە، عێراق و مەغریب.\nئەنادۆڵو رایگەیاند كه دادگاکە سزای 1,432 ساڵیشی سه‌پاند بەسەر هاوتاوانباردا، ئیلیاس ماماساریپۆڤ، له‌سه‌ر یارمەتیدانی بۆ پلاندانان بۆ هێرشەکە.\nماشاریپۆڤ دەستگیرکرا دوای بەدواکەوتنێکی هه‌ماهه‌نگیكراو لە 17 کانونی دووەم 2017.\nلەوکاتەوە تورکیا هەڵمەتەکانی دژی داعش لە وڵاتەکە و دەرەوە پەرەپێداوە.\nهەفتەی رابردوو، حکومەت دەستگیرکردنی گومانلێكراوێكی ئەندامی داعشی راگەیاند کە گوایا سەرپەرشتی ئۆپەراسیۆنه‌كانی گروپه‌كه‌ی کردووە لە تورکیا.\nهێرشبەری سەر ئەستەنبوڵ شه‌ڕی بۆ داعش كردووه لە سوریا


سوڵتان و عەفرین\nYou are at:Home»شیکاری»سوڵتان و عەفرین\nBy nuche.net on\t 2018/01/20 شیکاری, گرنگ\nئەردۆغان کاتێک دەرگای بە رووی ئاوارە سوریەکاندا کردەوە، بۆچوونی وابوو، کە رژێمی بەشار ئەسەد، لە ماوەی چەند هەفتەدا تێکەوە دەپێچرێ، بەڵام ئەمە رووی نەدا. پێگەی کورد لە سوریا بەهێزتر بوو و بوو بە فاکتەری هەڕەشە بۆ سەر ئەنقەرە.\nبە پێی راپۆرتێکی گاردیان، لە ساڵی ١٩٢٣، کە تورکیای ئەمڕۆیی هاتە کایەوە، ئەم وڵاتە ملکەچی ئەو سنوورانە بوو، کە بەریتانیا بۆی دانابوو. تا چەندین ساڵی رابردووش، تورکیا پابەندی سیاسەتی کەماڵ ئەتا تورک، دامەزرێنەری تورکیا نوێ بوو، کە دەیگوت: ئاشتی لە ماڵەوە، ئاشتی لە دەرەوە، بەبێ دوژمن.\nلە دوای جەنگی دووەمی جیهانی، کاتێک ژوزێف ستالین، سەرۆکی ئەو کاتی یەکێتی سۆڤییەت خوازیاری جێگیرکردنی هێزی سەربازی وڵاتەکەی لە سەر خاکی تورکیا بوو، دەوڵەتی ئەنقەرە بڕیار و ئاراستەی هاوپەیمانێتیەکانی گۆڕی و بەرەو رۆژئاوا بای دایەوە. تورکیا هەر لەو کاتەوە بە پاڵپشتی ئەمریکا و بەریتانیا بوو بە ئەندامی ناتۆ، بەشداری لە شەڕی کۆریا کرد و بێ لایەنی خۆی وەلانا. لە یارمەتیەکانی سندووقی نێودەوڵەتی دراو و پلانی ماڕشاڵ بێ بەری نەبوو، هەزاران خوێندکاری رەوانەی وڵاتانی دەرەوە کرد، دەرگای بازاڕەکانی جیهانی بە روودا کرایەوە، لە هەمووی گرنگتر پشکێکی بازاڕی کاری ئەڵمانیای پێبڕا.\nتورکیا سەردەمانێک ملکەچی ئەوروپا بوو. بەرامبەر بە واشنتۆن بێجگە لە “بەڵێ لە گەڵتم” و “رێک وایە” هیچ شتێکی پێ نەبوو. ئێستا بە مەرج قسە دەکات، لە قەیرانی پەنابەرانەوە بگرە تا دەگاتە مەسەلەی مافەکانی مرۆڤ و فراوانخوازیەکانی لە دەرەوەی سنوورەکان.\nرۆلی سوپای تورکیا لە ئاراستەکردن و گۆڕانگاریەکانی حکومەتی ئەم وڵاتە، یەکلا کەرەوە بووە. بەتایبەتی لە دوای دەیەی ١٩٥٠ بە دواوەوە، سەردەمانێک، کە رەواندنەوەی ئایین لە تورکیا دەستی پێکرد. ئەم قۆناغە زۆری نەخایاند، تۆرگۆت ئۆزاڵ، لە ململانێ لە گەڵ سوپای تورکیا، سەرکەوتنی بە دەستهێنا. تورکیای خستە ناو بازرگانی جیهانییەوە، رەوتی توندڕەوانەی رەواندنەوەی ئایینی هاوسەنگ و تا رادەیەک راگرت. تێگەیشتینی لە پرسی کوردەکان هەبوو. گاردیان بە ئاماژەدان بە مەرگی ئۆزاڵ لە ١٩٩٣ نووسیویەتی: دوای ئەو، هیچ کەس نەیتوانی جێگاکەی پڕ بکاتەوە.\nلە سەرەتای سەدەی ٢١، پارتی داد و گەشەپێدان گەیشتە دەسەڵات. ئەردۆغان هەر لە سەرتاوە هەوڵی دا و بیر و ئایدۆلۆژیای حزبەکەی و هاودیدەکانی لە ژێر کاریگەری ئیخوانەکان پەرە پێ بدات. ئەمەش قۆناغێکی نوێ بوو.\nپارتی داد و گەشەپێدان بە سەرۆکایەتی ئەردۆغان، هەڵگری بۆچوونی ئیخوانییە و ریشەی لە پارتی رزگاری نیشتمانیدا هەیە، کە نەجمەدین ئەربەکان رابەرایەتی دەکرد، هەر بۆیە بە پارتێکی ئیسلامگەرا دەناسرێتەوە. ئەم پارتە بۆ مەسەلەی ئازادیەکان، روانگەیەکی دادپەروەرانەی نییە و ئەمڕۆکە زیاتر لە هەموو کاتێک لە ژێر هێرش و رەخنەی توندی نەیاران و جیهانی دەرەوە دایە.\n١٥ ساڵ بەر لە ئێستا، پارتی دادەگەشەپێدان بە فکریەتی ئیخوانەکان، چالاکیەکانی خۆی لە ساڵی ٢٠٠٢ دەستپێکرد. هەر لە سەرەتاوە توانی بە زۆرینەی دەنگەکانی پەرلەمان بە دەست بێنێ و وەک پارتی دەسەڵاتدار و بێ رکابەر، کاروباری ئەم وڵاتە بە دەستەوە بگرێت.\nلە سەرەتای بە دەسەڵات گەیشتنی، ئەردۆغان پەیوەندییەکی باشی لە گەڵ ئێران و سوریا گرێ دا. هەوڵی چارەسەرکردنی پرسی کوردی دا، هەروەها هەوڵی ئاسایی کردنەوەی پەیوەدنیەکانی ئەنقەرەی لە گەڵ وڵاتانی دراوسێ دا. بەڵام بەهاری عەرەبی، کۆتایی بەم رەوتە هێنا.\nدوای سەرهەڵدانی شۆڕشی وڵاتانی عەرەبی، کە دواتر بە بەهاری عەرەبی ناسرایەوە و لە ئەنجامدا ئیسلامگەراکانی بەستراوە بە ئیخوانەکان گەیشتنە دەسەڵات، خولیای عوسمانیگەری کەوتە بیروزەینی ئەردۆغانەوە. پێێ وابوو هاوشێوەی محەممەد مۆرسی، دەتوانێ خەلافەتی ئیسلامی لە سەر بنەمای فکری ئیخوانی بنیات بنێ. سەر باری ئەوە، کە پەیوەندییەکی گەرم و گوڕی لە گەڵ ئیخوانەکان هەبوو، لە پێناوی رابەرایەتی کردنی ئیخوانیەکانی جیهان، ململانێی میسری کرد. کاتێک، کە بەهاری عەرەبی سەری هەڵدا، پشتێنەیەک لە ئیخوانەکانی میسر، ئیخوانەکانی سوریا، حەماس، ئەلنەهزەی تونس و قەتەر وێنا دەکرا تاکوو جوگرافیای ناوچەکە دیزاین بکەنەوە.\nلێرەوە بوو، کە ئەردٶغان بڕیاری دا فکریەتی عوسمانیگەری لە وڵات پیادە بکات. هەر بۆیە بە دەستوەردان لە سوریا، پێی وابوو، کە هاوشێوەی وڵاتانی دیکەی عەرەبی، هەژمونی خۆی جێگیر دەکات و رابەرایەتی ئیخوانەکان لە ناوچەکە بە دەستەوە دەگرێت. لەو رووەوە، کە ئیخوانەکان، توانای سەربازی ئەتۆیان نەبوو، تورکیا ناچار بوو راستەوخۆ یان ناراستەوخۆ هاوکاری گروپە سەلەفی و جیهادیەکانی وەک قاعیدە و داعش بکات، ئەگەر چی تەنانەت لە گەڵ ئیخوانەکان هاودید نەبوون.\nهەر چۆنێک بێت، دەستوەردانەکانی تورکیا لە سوریا و سەرکوتی عەلەویەکانی ئەم وڵاتە، کە ژمارەیان لە عەلەویەکانی سوریا زۆرترە، هەستی ئەوانی بریندار کرد. پشتیوانی تورکیا لە داعش بە تایبەت لە مەسەلەی کۆبانێ، هەستی کوردەکانیشی بریندار کرد. هەولەکانی ئەردۆغان بۆ گۆڕینی سیستەمی حكومەت لە پەرلەمانیەوە بۆ سەرۆکایەتی، هەستی سێکۆلارەکانیشی بریندار کرد، بە تێکڕای ئەمانە لە دژی ئەردٶغان و دەسەڵاتەکەی وەستانەوە.\nئیخوانەکان، وەک بزووتنەوەیەکی بەربڵاوە، شوێندانەری و رۆڵێکی گەورەیان لە گۆڕانکاریەکانی جیهانی عەرەب و بە گشتی ناوچەی رۆژئاوای ئاسیادا هەیە. بزووتنەوەی ئیخوانەکان بە بەربڵاوترین بزاوتی ئێستا لە جیهانی عەرەبی هەژمار دەکرێت، کە لە وڵاتان و لە چوارچێوەی رەوتە ئیخوانیەکان، کاریگەرییان بە سەر رەوتی گۆڕانکارییەکانی وڵاتانی عەرەبی و پێکهاتەی ئەمنی و جیئۆپۆلۆتی رۆژئاوای ئاسیادا هەیە.\nقەتەر و تورکیا، ساڵانێکە، کە لە گەڵ ئیخوانەکان پەیوەندی چڕوپڕیان هەیە. دوای کەوتنی دەوڵەتی محەممەد مورسی، لە لایەن سوپای میسرەوە لە جونی ٢٠١٣ و سەرکوتی سەرانی ئیخوانەکان لەم وڵاتە، ئەنقەرە و دۆحە بوونە بە شوێنی داڵدەدانی ئەم گروپە، بە جۆرێک، کە قەتەر بە بەهەشتی ئیخوانەکان دەناسرێتەوە.\nتورکیا وەک هاوپەیمانی ناوچەیی قەتەر، بە وڵاتێکی نەیاری عەبدولفەتاح سیسی، سەرۆککۆماری میسر دەناسرێتەوە. دوای لادانی مورسی لە دەسەڵات، ژمارەیەک لە سەرکردەکانی ئیخوان روویان کردە تورکیا. ئەم گروپە، تورکیا بە شوێنێکی پارێزراو بۆ رێکخستنەوەی خۆیان دەزانن. لە دوای قەتەر، تورکیا بە دووەمین وڵات هەژمار دەکرێ، کە ئیخوانەکان بە ئاسودەیی تیایدا پاڵیان داوەتەوە.\nرەجەب تەیب ئەردۆغان،سەرۆککۆماری تورکیا، دوورخستنەوەی مورسی لە دەسەڵات بە کودەتای تەواو عەیار وەسف کردووە. هەر بۆیە باوەشی خۆی بۆ پێشوازی لە رێبەرانی ئیخوانەکان کردەوە. لە دوای تیرۆری جەمال عەبدولناسر، ئیخوانەکانی تورکیا پشتیوانێکی گەورە و بەهێزی رەوتی ئیخوان هەژمار دەکرێن.\nسەعید رەمەزان، رۆڵێکی بەرچاوی لە پەرەپێدانی بۆچوونی ئیخوانی هەبووە لە تورکیا. رەمەزان لە زۆربەی ئەو کۆنفڕانسانەی، کە لە تورکیا بەڕێوە دەچوو، بەشدار دەکرد و گوتاری پێشکەش دەکرد. لەم رووەوە وەک پردی پەیوەندی نێوان ئیسلامگەراکانی تورکیا و میسر، رۆڵی تایبەتی خۆی دەگێڕا. پارتی داد و گەشەپێدان، سیاسەتی دەرەوەی خۆی بە رادەیەکی بەرچاو لە گەڵ دۆخی ئیخوانەکان گونجاندووە. بە جۆرێک، کە ئایدیۆلۆژیای ئیخوانەکانی لە سەرەوەی بەرژەوەندی نەتەوەیی ئەم وڵاتە داناوە. ئیخوانەکان لە دوای کەوتنی مۆرسی رایانگەیاند، کە دەوڵەتی نوێی میسر بە فەرمی ناناسن، هەربۆیە بەرەنگاری سوپای ئەم وڵاتە بوونەوە. تورکیا یەک لەو وڵاتانە بووە، کە لەم قۆناغەدا پاڵپشتی ئەم بەرەنگاری و سیاسەتەی ئیخوانەکان بوو.\nلە ئێستادا، سیاسەتی تورکیا لە رۆژهەڵاتی ناوەڕاست لە سەر ئەم رەوتە بنیات نراوە. رەوتێک، کە لە میسر دەسەڵاتی لە دەستداوە، ئامادەبوونی لە سوریا کەم ڕەنگ بۆتەوە، لە تونس لە دەسەڵات دوور خراوەتەوە، لە لیبیا لە ململانێ سیاسیدایە و بە گشتی ئامانجی دوارۆژی بۆ سەپاندنی هەژمونی خۆی بە سەر جیهانی عەرەبی و وڵاتانی ئیسلامی، لە بەردەم پرسیاردایە. تەنها رووناکی بەردەم ئەم رەوتە، پارتی داد و گەشەپێدانە.\nهشام الحاجی. لێکۆڵەری سیاسی لەم بارەوە دەڵێت: سەرکەوتنی ئەردۆغان، کاریگەری مەعنەوی بە سەر رەوتە ئیسلامگەرا سیاسییەکان، بە تایبەت ئیخوانەکان هەبووە. رۆژئاوا و بە تایبەت ئەمریکا، خوازیاری کۆنتڕۆڵکردنی ئەم رەوتەن لە تورکیا. بە تایبەت، کە ئەندامانی پارتی داد و گەشەپێدان خۆیان بە لقێکی ئیخوانەکان دەزانن.\nسوننە چییەتی و گێژاوی سوریا\nدەوڵەتی ئەردۆغان، کە سەرەتا پەیوەندییەکی پتەوی سیاسی و ئابوری لە گەڵ سوریا گرێدابوو، دوای دەستپێکی شەڕی ناوخۆی ئەم وڵاتە، بەرامبەر بە دەوڵەتی عەلەوی مەزهەبی بەشار ئەسەد، پالشتی ئۆپۆزسیۆنی ئیسلامگەر و سوننەی ئەم وڵاتەی کرد. سوننە چییەتی لە سیاسەتی دەرەوەی تورکیا زەبری کوشندەی لە پەیکەری ئەم وڵاتە داوە و تەنانەت گرژی لە نێوان کەمینەی عەلەوی و زۆرینەی سوننەی لە بەشێک لە ناوچەکانی تورکیادا بەدواوە بووە.\nرۆژنامەی فیگارۆی فەرەنسا، لە راپۆرتێکدا لە ٢١ی فێوریەی ٢٠١٦، لە سەر زاری رۆژنامەنووسێکی تورکیا گواستوویەتەوە کاتێک، کە رۆژی ٢٢ی جونی ٢٠١٥، فرانسوا ئۆلاند، سەرۆکی فەرەنسا، لە پەیوەندییەکی تەلەفۆنیدا، هاوخەمی خۆی لە گەڵ ئەردۆغان سەبارەت بە هێرشی ئیسلامیەکان بۆ سەر شاری سروچی باکوری کوردستان دەربڕی، کە بەو هۆیەوە ٣٣ کەس گیانیان لە دەست دا، ئەم هاوخەمیەی ئۆلاند شەرمەزاری بوو بۆ سەرۆکێکی رۆژئاوایی. ئەم رووداوە ئەنجامی سیاسەتی ئەردۆغان بوو. لە سەرەتای شەڕی ناوخۆی سوریا، ئەردۆغان دەرگای تورکیای بە رووی هێزە جیهادیەکاندا کردەوە. ئەم رێڕەوە ئیمکانی هاتووچۆی بۆ قاعیدە و هێزە جیهادیەکانی تورکیا فەراهەم کرد. بەبێ ئەم ستراتیژیە، داعش نەیدەتوانی لە جونی ٢٠١٤. موسڵ داگیر بکات. رێگەدانی هاتووچۆی ئازادانە بە هێزە جیهادیەکان، تەنها بۆ خێرایی بەخشین بە کەوتنی رژێمی بەشار ئەسەد بوو. بەو مانایە، کە تورکیا ئاگاهانە رێگەی بە تۆڕە جیهادیەکان دەدا، کە دەستیان لە راپەڕاندنی کاروبارەکانیان ئاوەڵا بێت.\nساڵی ٢٠١٧، بەپێی راپۆرتێک، کە وەزیری دەرەوەی ئەڵمانیا بڵاوی کردەوە، ئاماژە بەوەکرا، کە تورکیا ناوەندی سەرەکی کاروچالاکی هێزە ئیسلامییەکانە.\nئاژانسی هەواڵی رۆیتەرز، لە سەر زاری تۆماس دی مایزێر، وەزیری ناوخۆی ئەڵمانیا بڵاوی کردەوە، کە گروپەکانی حەماس، ئیخوانەکان و گروپە جیهادی و ئیسلامگەراکانی سوریا، کە لە ئایدیۆلۆژیای رەجەب تەیب ئەردۆغان نزیکن، لە لایەن ئەنقەرەوە پاڵپشتی دەکرێن. ئەم راپۆرتە نهێنیەی وەزارەتی ناوخۆی ئەڵمانیا لە سەر داوای پارتە چەپەکانی پەرلەمان و لە لایەن وەزارەتی ناوخۆی ئەم وڵاتە ئامادە و بڵاو کرایەوە.\nرۆژنامەی واشنتۆن پۆست، لە راپۆرتێکدا ئاشکرای دەکات، کە تورکیا چەکدارانی قاعیدەی ئاودیوی سوریا کردووە و ئاسانکاری بۆ هاتووچۆی گروپە جیهادیەکان کردووە. تەنانەت لە شەڕی نێوان جیهادیەکان و هێزەکانی کوردی سوریا، لایەنگری و پاڵپشتی جیهادیەکانی کردووە. واشنتۆن پۆست ئاماژەی بەوەش کردووە، کە ئەنقەرە بۆ خێرایی بەخیشن بە کەوتنی رژێمی بەشار ئەسەد و هاوکات بۆ زەبرلێدان لە شەرڤانانی کورد لە سوریا، چوونی هەزاران شەڕکەری بیانی و جیهادی بۆ سوریا نادیدە گرتووە. واشنتۆن پۆست هەروەها ئاشكرای کرد، کە باراک ئۆبامای سەرۆکی پێشووی ئەمریکا، لە دیدار لە گەڵ رەجەب تەیب ئەردۆغان، لە سەردەمی سەرۆکوەزیرانی ناوبراو، لە کۆشكی سپی پێی گوتووە، کە چیدی نابێ رێگەی هاتووچۆی ئازادانە بە شەڕکەرە بیانیەکان بۆ سوریا بدات.\nبە پێی راپۆرتەکەی واشنتۆن پۆست، بە هەزاران چەکدار و جیهادی لە تورکیا داڵدەدروان و بەر لەوەی بچنە سوریا، بۆ ماوەی چەند رۆژێک لە ژوورەکانی حەوانەوە، دەمانەوە.\nکەنالی بی.بی.سی لە ٧ی دیسەمبەری ٢٠١٧راپۆرتێکی بڵاو کردەوە، کە تیادا جیهادیە بیانیەکان دەبیندران، کە چلۆن لە شوێنەکانی حەوانەوە و مانەوەیان لە باشوری تورکیا بۆ چون بۆ سوریا، کەڵک وەردەگرن.\nژمارەیەک لە چاودێرانی سیاسی عەرەب پێیان وایە، کە رێککەوتنێک لە نێوان تورکیا و ئەمریکا لە لایەک ئێران و روسیا لە لایەکی دیکە هەیە، کە بەو پێیە، بەشار ئەسەد، سەرۆککۆماری سوریا تا کۆتایی ماوەی سەرۆکایەتیەکەی لە دەسەڵات بمێنێتەوە، دواتر هەڵبژاردنێک ئەنجام بدرێ، کە ئەسەدی تیایدا بەشدار نەبێت. بەپێی رێککەوتنەکە، حکومەتێکی تەوافوقی پێکدێت، کە ئەم چوار لایەنە رایان لە سەر بێت. چاودێرانی سیاسی عەرەب دەشڵێن، ئەم حکومەتە نوێیە، پێکهاتەکەی بریتی دەبێت لە رژێمی ئێستای سوریا و ئۆپۆزسیۆنی میانەڕەو. لە چوارچێوەی وەها لێکدانەوەیەدا، دەکرێ تاوتوێی ئۆپەراسیۆنە سەربازیەکانی تورکیا لە جرابلۆس و عەفرین بکرێت، تاکوو بەم رێگەوە گروپە چەکدارەکانی خۆی پاڵپشتی بکات بۆ ئەوەی لە دەسەڵاتی داهاتووی سوریا پشکی شێری بەربکەوێت.\nساڵی رابردووش رۆژنامەی شەرقولئەوسەت ئەم رێککەوتنەی بە رێککەتونی مەلا و تەزار و سوڵتان و جەلاد وەسف کرد. رۆژنامەی ئەلحەیاتیش،لە راپۆرتێکی دیکەدا هۆشداری دایە تورکیا و رایگەیاند، کە جموجۆڵەکانی ئەنقەرە لە سوریا دەتوانێ دەستپێکی شەڕێکی نوێ بێت لە سوریا. ئەمە لە کاتێکدایە، کە سعودیە لەم هاوکێشەیە بوونی نییە و گۆشەگیر کراوە.\nلە ئێستادا، کورد لە سوریا پێگەیەکی بەهێزی هەیە، لە لایەن ئەمریکاوە پاڵپشتی دەکرێ. پشتیوانی و یارمەتی سەربازی تورکیا بۆ هێزە ئیسلامگەراکان، کە زۆربەیان سەر بە رەوتی ئیخوانەکانن، دەتوانێ باڵادەستی ئەم گروپانە دەستەبەر بکات، چ بەرامبەر بە کور، چ بەرامبەر بەو هێزانەی، کە لە لایەن سعودیەوە پاڵپشتی دەکرێن. ئەم هێزانە، کە پێشتر لە سوریا بوونە، ئەگەری ئەوە هەیە، کە بەرەروووی یەکتر ببنەوە. نیگەرانی سعودیەش لەم رووەوە جێێ سەرنجە.پێدەچێ سعودیەش بە رادەیەکی زیاتر یارمەتی هێزەکانی ژێر پشتیوانی خۆی بکات، ئەمە بەو مانایە، کە سوریا دەگەڕێتەوە بۆ سەر دۆخی سەرەتاکانی شەڕی ناوخۆ.\nقەدری گۆرسل، لە بابەتێکدا، کە لە پێگەی “المانیتۆر” بە ناونیشانی تورکیا هەموو هێلکەکانی لە سەبەتێک داناوە، دەنووسێت: تورکیا بە پشتێوانی کردنی لە رادەبەدەری ئیخوانەکان، لە گەمەیەکی مەترسیدار تێوەگلاوە.\nئەردٶغان کاتێک بینی، کە شۆڕشەکانی وڵاتانی عەرەبی، باڵادەستی ئیخوانەکانی بەدواداهات، لە سوریاش سوننەکان لە دژی دەسەڵاتی ئەسەد راپەڕین، دوچاری جۆرێک لە سەرمەستی بوو. تورکیا هیوای لە سەر یەکڕیزی و هاوپەیوەندی وڵاتانی سوننەی خاوەن دەسەڵاتی ئیسلامی هەڵچنی. ئێستا ئەنقەرە چاوەڕێ دەکات، کە ئەسەد هەر چۆنێک بووە، لە داهاتوویەکی نزیک لە دەسەڵات دوور بخرێتەوە.\nگۆرسەل لە وەڵامی ئەم پرسیارە، کە بە دوورکەوتنەوەی ئەسەد، تورکیا بەرەوڕووی چ کێشە و گرفتێک دەبێتەوە، ئەم پرسیارە دێنێتە ئاراوە: مانەوەی زیاتر لە چاوەڕانی ئەسەد لە دەسەڵات، تێچووەکەی بۆ تورکیا چەندە.\nسەرباری ئەمانەش، تا هەر کات ئەسەد لە دەسەڵات بمێنێتەوە، هەوڵی کوردەکان بۆ چەسپاندنی دەسەڵات و حکومەتی خۆیان لە سوریا چڕتر دەبێتەوە و ئەمەش هەڕەشەیەکی گەورەیە بۆ سەر تورکیا. لە لایەکی دیکەوە، پەکەکە دەستی بە چەکی پێشکەوتوو لە سوریا رادەگات، ئەمەش رادەی گوشار بۆ سەر تورکیا دووچەندان دەکات، هەڕەشە و هێرش بۆ سەر عەفرین، دەکرێ لەم روانگەشەوە لێکبدرێتەوە.\nسەرباری ئەمانەش، لە ئەگەری روودانی شەرێکی نوێ لە سەر خاکی سوریا، تورکیا بەرپرسیارێتی ئەخلاقی هەیە. نابێ ئەو راستییە نادیدە بگیردرێ، کە بەشێکی زۆری ئەو چەکانەی، کە لە دەستی گروپە سوننە و جیهادیەکانی سوریادان،بەرێگەی تورکیاوە، رادەستیان دەکرێت.


كێبڕكێی دەنگی یەكەم گەرمدەبێتبافڵ تاڵەبانیی و لاهور شێخ جەنگی لەسەر بازنەی كەركوك خۆیان كاندید دەكەن\nسلێمانی/ئەیلولی 2018/ بانگەشەی هەڵبژاردنی لایەنگرانی یەكێتیی نیشتیمانیی كرودستان بۆ پەرلەمانی كرودستان فۆتۆ: پەیجی قوباد تاڵەبانی لە فەیسبوك\nلە پاڵ هەریەكە لە رەفعەت عەبدوڵا، ئاسۆ مامەند و رزگار عەلی، هەریەكە لە بافڵ تاڵەبانیی و لاهور شێخ جەنگی، لەسەر بازنەی كەركوك خۆیان كاندید كردووە بۆ ئەنجومەنی سەركردایەتی گشتی یەكێتی، بەوەش كێبڕكێی بەدەستهێنانی دەنگی یەكەمی كۆنگرەی یەكێتی گەرمدەبێت.\nبەپێی ریزبەندی ناوی كاندیدەكان رەفعەت عەبدوڵا ژمارە یەك و ئاسۆ مامەند ژمارە دوو، دوای ئەوانیش رزگار عەلی ژمارە سێ، بافڵ تاڵەبانی ژمارە چوار و لاهور شێخ جەنگی ژمارە پێنج. بڕیارە كاتژمێر 11ی ئەمڕۆ شەممە كۆنگرەی یەكێتی لە هۆڵی پیشانگەی نێودەوڵەتی سلێمانی لە تاسڵوجە بەڕێوەبچێت.\nپشكی یەكێتی لە كۆنگرەی چوارەم، 124 ئەندامە، كە زۆرترینە بە بەراورد بە ناوچەكانی تر، بۆ ئەوەش دەنگی ئەو حزبە لە دواین هەڵبژاردنی پەرلەمانی عیراق كراوەتە پێوەر.\nلەپاڵ ئەو سەركردانەی یەكێتی، چەند ناوێكی دیاری تری ئەو حزبە لە هەمان بازنەی كەركوك خۆیان كاندید كردووە، ئەوانیش خالید شوانی، رێبوار تەها، ئاڵا تاڵەبانی و جەلال شێخ كەریم.\nبەپێی زانیارییەكانی (كەركوك ناو)، ئەگەری زۆری هەیە كۆنگرە یەك رۆژ بخایەنێت و هەر ئەمڕۆ پەیڕەوی پێشنیازكراو پەسەند بكرێت، لەگەڵ هەڵبژاردنی 121 كەس وەكو ئەندامی ئەنجومەنی سەركردایەتی گشتی حزب.\nئەمە چوارەمین كۆنگرەی یەكێتیی نیشتیمانیی كوردستانە، هەروەها یەكەمین كۆنگرەی ئەو حزبەیە لەدوای كۆچیی دوایی جەلاڵ تاڵەبانی، سكرتێری كۆچكردوو.\nبڕیارە، هەر ئەمڕۆ شەممە 21ی كانونی یەكەم، کۆسره‌ت ره‌سوڵ، جێگری سكرتێری گشتی حزب، وه‌کو سه‌رۆکى قه‌واره‌ى یه‌کێتیى و ئه‌نجومه‌نى دانایان هه‌ڵبژێردرێت و ئەگەری هەیە زۆرینەی مەكتەبی سیاسی ئێستای حزب ببنە ئەندام لە ئەنجومەنی دانایان.\nهێنانی دەنگی پێویست بۆ ئەنجومەنی گشتی سەركردایەتی، لەسەر ئاستی بازنەی پارێزگا و قەزاكانە، بەو پێیە كاندیدی ناوچە و پارێزگاكانی تر هیچ كاریگەرییان نییە لەسەر ناوچەیەكی تر.\nپێشتر (كەركوك ناو) لە راپۆرتێكیدا بڵاویكردەوە كە سەركردایەتی كەركوكی یەكێتیی نیشتیمانیی كوردستان پێداگریی دەكەن لە بەدەستهێنانی یەكێك لە جێگر یان یاریدەدەرانی سەرۆكی حزب.


پێویسته چی بكرێت له‌كاتی سووتاندا ؟ PUKmedia یەکێتیی نیشتمانیی کوردستان\nپێویسته چی بكرێت له‌كاتی سووتاندا ؟\nتەندروستی 03:58 PM - 2022-06-22\nسووتان بریتییه له‌و هۆكاره‌ی كه تێیدا به‌شێك یاخود زیاتری پێست زیانی پێده‌گات، ئه‌م زیانه‌ش ده‌كرێت به‌هۆی ( شله‌مه‌نی گه‌رم، ئاگر، مادده‌ی كیمیایی، كاره‌با، ...هتد ) بێت، به شێوازێكی گشتی سووتان پۆلێن كراوه بۆ چوار پله، ئه‌وانیش :\n1- سووتانی پله یه‌ك : بریتییه له زیانگه‌یشتن به چینی سه‌ره‌وه‌ی پێست و زۆر مه‌ترسیدار نییه.\n- نیشانه‌كانی سووتانی پله یه‌ك :\n٢- ئازاری ده‌بێت له‌كاتی ده‌ستلێداندا، بۆ ماوه‌ی ( ٤٨-٧٢ كاتژمێر ).\n2- سووتانی پله دوو : بریتییه له زیانگه‌شتن به چینی سه‌ره‌وه و ناوه‌ڕاستی پێست و له سووتانی پله یه‌ك مه‌ترسیدارتره.\n- نیشانه‌كانی سووتانی پله دوو :\n١- ڕه‌نگی پێست له شوێنی سووتانه‌كه ده‌بێته ( سوورێكی تۆخ ).\n٢- په‌یدابوونی بلۆق له شوێنی سووتانه‌كه.\n٣- شوێنی سووتانه‌كه شێوازێكی ته‌ڕ و بریقه‌داری ده‌بێت.\n٤- ئازاری ده‌بێت له‌كاتی ده‌ستلێداندا.\n3- سووتانی پله سێ : بریتییه له زیانگه‌شتن به هه‌رسێك چینه‌كه‌ی پێست و زۆر مه‌ترسیداره.\n- نیشانه‌كانی سووتانی پله سێ :\n١- ڕه‌نگی پێست له شوێنی سووتانه‌كه ده‌بێته ( قاوه‌ییه‌كی تۆخ ).\n٢- هیچ ئازارێكی نابێت، به‌هۆی له‌ده‌ستدانی هه‌سته‌وه‌ره خانه‌كان.\n٤- سووتانی پله چوار : بریتییه له زیانگه‌شتن به ( ماسوولكه، ژێیه‌كان كه ئێسك به ماسوولكه ده‌به‌ستنه‌وه، ئێسك، ئه‌ندامه‌كانی ناوه‌وه )، زۆر مه‌ترسیداره و پێویسته ڕاسته‌خۆ بخرێته ژێر چاودێریه‌كی چڕی ته‌ندروستی.\n- چی بكه‌ین له‌كاتی سووتاندا ؟\n+ سه‌ره‌تا كه‌سه‌كه له شوێنی مه‌ترسیه‌كه دوورده‌خه‌ینه‌وه، دواتر ئه‌گه‌ر سووتانه‌كه‌ی له پله‌ی یه‌ك و دوو بوو ئه‌وا شوێنی سووتانه‌كه ده‌خه‌ینه به‌ر ئاوێكی سارد بۆ ماوه‌ی ( ١٠ خوله‌ك )، پێویسته ( ئه‌ڵقه، سه‌عاتی ده‌ست، بازن، ...هتد ) له شوێنی سووتانه‌كه لێ بكه‌یه‌وه، به‌ڵام ئه‌گه‌ر پله‌ی سێ و چوار پێویسته به زووترین كات ببرێت بۆ نزیكترین ناوه‌ندی ته‌ندروستی.\nنووسینی/ ژیار حسێن وسو ... به‌كالۆریۆس له كۆلێژی په‌رستاری


ماندێلایەکی دیکەی کورد چۆکی دا بە زیندان\nباش لە بیرمە کاتێک تەرمی مەلا مستەفایان لە شاری شنۆوە هێنایەوە شاری هەولێر وکردیانە زیارەتگە، خەڵكی ساویلکە لە سەر ڕێی تەرمەکە ئەو بەر ئەو بەری جادە و شەقامی شاریان گرتبوو، چون چاوەڕوانی هاتنەوەی جەنازەی مەلا بوون. هەر لەو رۆژەدا خەڵكی سادە لە بیریان چوو، کە بەهۆی ئاشبەتاڵی مەلا مستەفاوە، چی نسکۆیان بەسەر هاتووە، تێیدا سەدان و هەزاران مرۆڤی کوردی بێتاوان بوونە قوربانی ئەو بنەماڵە!\nئێستا پاشماوەکانی ئەو مەلایە گۆڕی باوکیان کردۆتە پەرەستگەیەک بۆ ئەو کۆیلانەی، کە سەردانی دەکەن ، تەنانەت تاقمێکیان کاتی سەردانەکەیان دەڵێن: ئاسوودە بنوو، ئێمە بێدارین! لە بێدارییشدا ئەوە نزیکەی سی ساڵ دەبێ حوکمی ئەو بەشە لە وڵاتیان بە زەبری چەک بە دەستەوە گرتووە و داگیریان کردووە! ئەوەی مەسعود بارزانی بە سەر کوردی هێناوە هیچ دوژمنێکی کورد بە درێژایی دیرۆک نەیکردوە.\nتایبەتمەندی دەسەڵاتی ستەمکار زۆر زوو ئاشکرا دەبێ. دەسەڵاتیك کە بۆ مانەوەی خۆی هیچ پێوەرێکی نەتەوەیی و نیشتمانیی رەچاو نەکرد، لەگەڵ فارس یان عەڕەب هیچ جیاوازییەکی ئەوتۆی نییە. سەدامیان لابرد، بنەماڵەی بارزانی وتاڵەبانیان خستە جێگای. روو پەڕەکانی ژیاننامەی ئەو دەسەڵاتە لە باشووری کوردستان هیچ ئاسۆیەکی روونی تێدا بەدی ناکرێ. تەنیا چآرە لەناوچوونی ئەو سیستمە فاسید و گەندەڵەیە، کە خۆی داسەپاندووە.\nلە باکوری کوردستان رۆڵە بە ئەمەکەکانی کورد زۆرن، کە خراونەتە نێو زیندانەکانی فاشیزم و بە ورەیەکی بەرزی کوردانە وێنەی شۆڕشگێڕێکی راستەقینە دەبینن و خۆشترین رۆژەکانی ژیانیان فیدای ئاواتەکانی نەتەوەکەیان کردووە بە بێ ئەوەی چآوەڕوانی هیچ خەڵاتێک بن.\nمحەممەد سیزەر، یەکێک لەو قارەمانەیە کە بۆتە سیمبوڵی بەرخۆدان وورە بۆ نەتەوەکەمان کە بۆ ماوەی ٣٠ ساڵی رەبەق خۆشترین کاتەکانی ژیانی خۆی پێشکەش بۆ نەتەوەیەک کرد، کە لە سەردەمی پێشکەوتندا پێی رەوا نابینن بە زمانی دایکی خۆی پەروەردە ببێنێ! کەچی دەسەڵاتێک لە باشووری کوردستان هەیە، جگە لە پارە و کورسی بیر لە هیچ شتێک ناکاتەوە. هۆی چییە کە (سیزەرەکان) تا سەر ئێسقان باوەڕیان بە رزگاری نەتەوەکەیان هەیە و لە باشوری کوردستانیش بۆ وەرگرتنی پلەی سەرۆککۆماریی هیچ بێ ئەخلاقییەک نەماوە بەسەر کوردی نەهێنن؟\nدوای ٣٠ ساڵ لە تاریک خانەکانی دەوڵەتی رەگەزپەرەستیی تورکدا، ئازادی رێزدار (سیزەر) ئەوەمان بۆ دەسەلمێنێ، کە دۆزی رەوای گەلەکەمان شانازیی بە سیزەرەکانەوە دەکا، کە هیوای دوارۆژی نیشتمانن.\nئازادی لە خۆت و گەلەکەت پیرۆزبێت ئەی قارەمانی کورد.\nبەر لە ھەر شتێک زیندانیکردن و گووشارەکانی ڕژیمی دژە مرۆڤی کۆماری ئیسلامی مەحکوم و شەرمەزارە و ھیچ پاساوێک ھەڵناگرێت و ڕووی ڕەشی ئەو رژیمە خوێنمژە بۆ ھەموان کە...


كاركردن بەپێوەری ئاوی ماڵان رادەگیرێت\nكاركردن بەپێوەری ئاوی ماڵان راگیراو پارێزگاری دهۆكیش دەڵێت: بەرەڵای و فەوزایەكی زۆر لەجێبەجێكردنی بڕیارەكەدا هەیەو نرخی ئاوی بەكارهاتوو زۆر گرانەو پێویستە پێداچوونەوەی پێدا بكرێت.\nئەمڕۆ 10ی تەموزی 2019، لەپارێزگای دهۆك پارێزگارو ئەنجومەنی بەڕێوەبەرایەتی ئاو و لایەنە پەیوەندیدارەكانی دیكە لەسەر پێوەری ئاوی ماڵان و گلەیی هاووڵاتیان لەهاتنەوەی بڕێكی زۆر پارە بۆیان كۆبوونەوە.\nدوای كۆبوونەوەكەش، لەكۆنگرەیەكی رۆژنامەوانیدا فەرهاد ئەتروشی پارێزگای دهۆك رایگەیاند: كاركردنی بەپێوەری ئاوی ماڵان پێویستی بەڕێكخستنەوە هەیەو بۆ دانانی پلانێكی باش دانەنراوەو لەكاتی جێبەجێكردنیدا كێشەی بۆ خەڵك دروستكردوە، بۆیە پێویستە پلانێكی نوێی دابنرێت.\nوتیشی: پێداچونەوە جدی بەنرخی ئاوی بەكارهاتوودا بكرێت و ئەوەی لەلایەن وەزارەتی شارەوانییەوە دانراوە لەگەڵی نین و و نایانەوێت نرخی ئاوی بەكارهاتوو گران بێت، چونكە كاركردنی پەپێوەری ئاوی ماڵان بارگرانییەكی زۆری لەسەر خەڵك دروستكردوە.\nپارێزگاری دهۆك ئەوەشی وت: لەكۆبوونەوەكەی ئەمڕۆماندا بڕیاریانداوە تا پێوەر بۆ هەموو ماڵەكان دانەنرێت كاركردن بەپێوەر رابگیرێت، چونكە بەرەڵایی و فەوزاییەكی زۆر لەبڕیارەكەدا هەیەو نرخەكەی زۆر زۆرەو پێویستی بەپێداچوونەوەیە.\nئەتروشی وتیشی: بڕێكی زۆر ئاوی خواردنەوە لەلایەن شوێنە بازرگانییەكانەوە بەكاردەهێنرێت، بەتایبەت لەلایەن ئەو شوێنانەی لەدهۆك ئۆتۆمبێلی تێدا دەشۆردرێت، ئەوەش كاریگەری لەسەر بڕی ئاوی پارێزگاكە كردوەو زیادەڕەوی تێدا دەكرێت و بەمەبەستی بازرگانی بەكاردەهێنرێت.\nبەوتەی پارێزگار، ئەو پارە زۆرەشی بۆ هاووڵاتیان هاتووەتەوە لێیان وەرناگیرێت، چونكە دەبێت هەمووی پێكەوە كاربكات و لەخەڵك وەربگرێت.\nلای خۆشیەوە فەهیم عەبدوڵا، سەرۆكی ئەنجومەنی پارێزگای دهۆكیش رایگەیاند: بڕیاری كارپێكردنی پێوەری ماڵان نادادپەروەری تێدایەو بڕێكی زۆر پارە بۆ هاووڵاتیان هاتووەتەوە، ئەوەش بارگرانییەكی زۆری لەسەر خەڵكی پارێزگای دهۆك دروستكردوە.\nوتیشی: لەماوەیەكی نزیكدا كۆبوونەوەی ئەنجومەن دەكەین و پەیوەندی بەئەنجومەنی پارێزگاكانی دیكەی هەرێمی كوردستانیشەوە دەكەین تا بزانین لەوێش بەهەمان شێوەیە، چونكە ناكرێت خەڵكی دهۆك باجی ئەو بڕیارە بدەن.


زاڵمان و قارەمانەکان – بزاڤی خزمەت\nمرۆڤایەتی بە درێژایی مێژوو، هەمیشە ناچار بووە بەوەی کە بە گوێرەی کەسایەتی خۆی، لایەنێک هەڵبژێرێت.\nهەربۆیە مێژوو لایەنگرانی فیرعەون و ئەبوجەهلی بە زاڵم، لایەنگرانی موسا و نەجاشی پاشای حەبەشستانیشی بە قارەمان تۆمار کردووە.\nلایەنگرانی غاندی بۆ هندستانێکی سەربەخۆ بە قارەمان و، لایەنگرانی عەلی جیناهی کە لە پێناو بەرژەوەندی خۆیان پشتگیری مانەوەی ئینگلیزیان دەکرد، بە خائین ناو دەبات.\nهیتلەر کەوا ملیۆنان مرۆڤی کوشتووە بە دیکتاتۆر، نیکۆلاس ویڵتۆنیش کە تەواوی سەروەت و سامانی خۆی بەخشی هەتا ژیانی ٦٦٩ جولەکە لە ژێر دەستی هیتلەر ڕزگار بکات، بە قارەمان ناو دەبات.\nبە لەعنەتەوە باسی زاڵمێتی هەندێک لە سربیەکان دەکات، کە لە کاتی جەنگی بۆسنەدا دەستیان لە بینەقاقای دراوسێ موسوڵمانەکانیان توند دەکرد، لە هەمان کاتدا وەک داستانی قارەمانێتی باس لە هەڵوێستی جوامێرانەی میلیان مارکۆڤیچ دەکات، کە فەرماندەیەکی سوپای سربیەکان بوو. ناوبراو لە بەرامبەر سوپای وڵاتەکەی وەستایەوە و وتی “ئەم کارەی ئێوە دەیکەن زوڵمە” و ئێستاش گۆڕی لە نێوان گۆڕستانی موسوڵماناندا بە ڕێزەوە سەردان دەکرێت.\nوەک چۆن خەڵکی تورکیاش دەنیز گێچمیش کە لە تەمەنی ٢٥ ساڵیدا لە سێدارە درا، لەگەڵ موحسین یازیجیئۆغلو کە چەندین ساڵ لە زیندان مایەوە بە قارەمان ناو دەبات و کەنان ئێڤرەنی کودەتاچی ئەو کاتەش وەک خائین یاد دەکاتەوە، بە هەمان شێوە زاڵمان و قارەمانەکانی ئەمڕۆش لە یەک جیا دەکاتەوە.\nلە مانگی ڕەمەزاندا سەردانی سەلانیکم کرد و، دوو قارەمانی وڵاتی یۆنانم ناسی، کە سیاسیەکانمان هەمیشە بە دوژمنی ئەزەلی تورکیا ناوی ئەو وڵاتە دەبەن.\nلەوێ چاوم بە کەسانێکی بێ گوناح و مەغدور کەوت کە لە لایەن دایک و باوک و براکانیانەوە پشتیان تێکراوە، بەڵام لەلایەن خەڵکی یۆنان کە لە تورکیادا بە “یۆنانی گاور” ناو دەبردرێت، دایک و باوکایەتی و برایەتیان لەگەڵدا دەکرێت.\nچونکە خەڵکی یۆنان هەر بە دەموچاویاندا لە مەعسومیەتی ئەو مرۆڤانە تێگەشتبوون کە لە وڵاتی خۆیان بە تیرۆرست ناویان دەبەن و مافی ژیانیان پێ ڕەوا نابینن.\nهیچ کەسێکیش ئەم هاوڵاتیانەی یۆنانی بەو دوو قارەمانە نەناساندووە و هانی ئەوەی نەدوان کە یارمەتیان بدەن، تەنیا خۆیان ماوەیەک چاودێریان کردون و پاشان گوێیان لە دەنگی دڵیان گرتووە و خۆیان پێناساندبوون. دواتر وەک ئەوەی دۆستی چەندین ساڵە بن، لە نێوان دڵەکانیاندا پردگەلێک دروست بووە.\nدایکی مام نیکۆسیش یەکێکە لەو هاوڵاتیانەی کە وەختی خۆی بە گۆڕینەوە لە تورکیاوە بەرو یۆنان ڕاگوێزراوە.\nمام نیکۆسی تەمەن ٧٤ ساڵ یەکێکە لەو قارەمانانەی کە مێژوو تۆماری دەکات.\nسەرەڕای ئەوەی تەمەنێکی زۆری هەیە، بەڵام زۆرینەی تەمەنی لەگەڵ کەسانی لێقەوماودا بەسەر دەبات.\nپێداویستیەکانی نەخۆشخانەکەیان، ئەوراقی کاروبارە فەرمیەکانیان، چارەسەرکردنی کێشەی زمان و خوێندنگەی منداڵەکانیان، هەمووی لەلایەن مام نیکۆسەوە ئەنجام دەدرێت.\nلەو کۆرسەی کە خۆی خاوەنێتی، بە بێ بەرامبەر وانەی ئینگلیزی بە منداڵە تورکەکان دەڵێتەوە. ئیدی وەک باوک و مام و خاڵی منداڵەکانی لێهاتووە. هەربۆیە کاتێک منداڵەکان چاویان بەو دەکەوێت، باوەش بە قاچیدا دەکەن. مام نیکۆس تەواوی ئەم کارانەی بە هۆی هەستی ئیمپاتی(خۆ خستنە شوێنی بەرامبەر) ئەنجام دەدات.\nدایکی خۆی یەکێکە لەو خانمانەی لە کاتی یەکەم ڕاگواستنی ڕۆمەکاندا بەرەو یۆنان ڕەوانە کراوە. ئەگەرچی لەو سەردەمەدا تەنیا تەمەنی ٣ ساڵ بووە، بەڵام دایکی هەتا ئەو ساتەی گیانی لە دەستداوە، باسی خەمی ئەو ڕۆژگارەی بۆ کردووە.\nدایکی هەمیشە خۆی بە تورک زانیوە و بە هیوای ئەوەی ڕۆژێک بگەڕێتەوە بۆ نیشتیمانەکەی، زمانی تورکی فیری ئەو کوڕەی کردووە کە هیچی سەبارەت بە تورکیا نەزانیوە.\nنیکۆسیش کە هەتا مۆخی سەر ئێسقانی هەستی بە بێ نیشتیمانی دایکی کردووە و، تەواوی دەرگاکانی دڵی بۆ ئەم مرۆڤە لێقەوماوانە کردۆتەوە.\nیەکێکی تریش لەو شتانەی هانی مام نیکۆس دەدات ئەم کارە بکات، پێی وایە یارمەتیدانی ئەو تورکانەی کە چەشنی دایکی لە نیشتیمانی خۆیان دەرکراون، دەبێتە هۆی ئەوەی ڕۆحی دایکی شاد بکات.\nکە قسە دەکات ڕاستگۆیی لە چاوەکانیەوە دەخوێندرێتەوە، کاتێک هیوای باشە بۆ یەکێک دەخوازێت چاوەکانی پڕ دەبن لە فرمێسک و کاتێک نزا دەکات بە شێوەیەکی فیتری دەست دەخاتە سەر دڵی… هەر بژی ئەو مام نیکۆسەی کە خاوەنی دڵی ئاڵتونیە لەلای تورکەکانی یۆنانستان.\nڤاسۆ خانمی تەمەن ٦٣ ساڵیش یەکێکە لەو قارەمانانەی کە مێژوو تۆماریان دەکات.\nئەویش ژیانی خۆی بۆ ئەو مرۆڤانە تەرخان کردووە کە دایک و باوک و هاوڕێکانیان و دراوسێکانیان، بە دەمیانەوە نەچوون و خۆیان نەکردوە بە خاوەنیان.\nزۆرێک لە هاوڵاتیانی ناو کەمپەکە بە “ڤاسۆ ئابڵا” ناوی دەبەن کە بە واتای خوشکی گەورە دێت.\nڤاسۆ ئابڵا ئێستا خوشکی گەورەی ئەو مرۆڤانەیە کە تەواوی یادگاریە جوانەکانی خۆیان لە جانتاکەی پشتیاندا هەڵگرتووە و، بە لەبەرچاوگرتنی مەرگ خۆیان لە ئاوی ساردی ڕووباری مەریچ داوە و بەرەو یۆنان هەڵهاتوون.\nئەو ئێستا دایک و خوشکی هەموویانە. بۆتە دراوسێی ئەو مرۆڤانەی کە لەلایەن دراوسێکانیانەوە هەواڵیان لەسەر دراوە.\nئەو باوەڕی بە ڕاستگۆیی، مەعسومیەت و مەغدوریەتی ئەو مرۆڤانە کردووە و، لە هەمان کاتدا چاوی بە ڕوشنایی ناو دەموچاویان و بێگەردی و حەسرەتی دڵیشیان کەوتووە.\nهەربۆیە چەشنی مام نیکۆس بە شتێک هەستاوە کە هیچ کەس لە تورکیادا ئەنجامی نەداوە، ئەویش بریتیە لە ئێمپاتی.\nڤاسۆ ئابڵا یەکێکە لەو هاوڵاتیە ڕومانەی کە لە ساڵی ١٩٦٤ پێیان وتووە” لە ماوەی ١٢ کاتژمێردا دەبێت تورکیا بەجێبهێڵن و جگە لە ٢٠ کیلۆ قورسایش بۆتان نیە هیچ شتێکی تر لەگەڵ خۆتاندا ببەن”.\nڤاسۆ ئابڵا لەو کاتەدا تەمەنی تەنیا ٨ ساڵان بووە، هەربۆیە حەسرەتی ئەو بۆ نیشتیمانەکەی تەڕ و تازەیە.\nهەر لەبەر ئەمەشە دروستکردنی ئێمپاتی لەگەڵ ئەو مرۆڤانەی کە تەواوی ڕابردووی خۆیان لە جانتاکەی پشتیاندا هەڵگرتووە و لە ماوەی ١٢ تا ١٤ کاتژمێردا تورکیایان بەجێهێشتووە، بە نیسبەت ڤاسۆ ئابڵاوە کارێکی زۆر سەخت نەبووە.\nبە تورکیە جوانەکەی خۆی بەردەوام قسەیان لەگەڵدا دەکات و بەردەوام بە دەم پێداوسیتیەکانیانەوە ڕادەکات.\nهەرکاتێک باسی ئەوانیش دەکات چاوەکانی پڕ دەبن لە فرمێسک.\n” ئەم مرۆڤانە یادەوەریەکانی منداڵی منیان هەڵگرتووە. بێگەردی ناو دەموچاویان و هیواکانی ناو چاوەکانیان، چەشنی دایک و باوکەکانی ساڵانی ١٩٦٤. منداڵەکانیان چەشنی ئەو کاتەی منداڵی من، ئاگایان لە هیچ شتێک نیە. یارمەتیدانی ئەوان سوکنایی بۆ ڕۆحی من دەهێنێت. ئەگەرچی خاوەنی نەتەوە و دینی جیاوازیش بین، بەڵام یارمەتیدانی ئەوان ئەرکێکی مرۆڤانەیە و هەر ئەمەش دەتوانێت بمانکات بە مرۆڤێکی باشتر”.\nهەربۆیە لە ڕێگەی ئەو کارە مرۆڤانەی ئەنجامی دەدا، نزای خێری سەدان کەسی دەست کەوتووە.\nکاتێک چاوم بە ڤاسۆ ئابڵا کەوت و لە نزیکەوە ناسیم، پێم وت : دەتوانم باوەشتان پێدا بکەم؟، وتی لەبەرچی؟\n-لەبەر ئەوەی یارمەتی ئەم مرۆڤانە دەدەیت.\nچاوەکانی پڕ بوون لە فرمێسک و وتی: خۆزگە زیاترم لە دەست بهاتایە هەتا زیاتریان بۆ بکەم.\nخودایە نمونەی ئەم جۆرە مرۆڤانە زیاتر بکەیت.\nوا دیارە هەتا ئەو ڕۆژەی مرۆڤایەتی دەمێنێت، تەنیا جۆغرافیای زاڵم و مەزڵومەکان دەگۆڕێت.\nبەڵام هەڵویستی مرۆڤەکان گۆڕانکاری بەسەردا نایەت. هەندێکیان لایەنگری زاڵمان و هەندێکی تریش لایەنگری مەزڵومان دەکەن. بەم شێوەیە ئەوە دیاری دەکات کە لە پاش خۆی چۆنی یادی بکەنەوە.\nهەر لەم ڕوانگەیەشەوە، خاوەنی دڵێکی وەها گەورەیە، هەرچی یارمەتیەک کەوا پێشکەشی ئەو مرۆڤانەی دەکات، بە کەم دێتە پێش چاوی و هیوای زیاتر دەخوازێت.\nهەربۆیە هەریەک لە مام نیکۆس و ڤاسۆ ئابڵا، دەبنە یەکێک لەو قارەمانانەی بە درێژایی مێژوو وەک پشتیوانی مەزڵومان یاد دەکرێنەوە.\nهاواری مامۆستایەک کە دوو کچ و باوکی لە دەستداوە!


بۆ یادی مامۆستا ئیبراهیم ئه‌حمه‌د\nد.زاهیر له‌تیف كه‌ریم\nسه‌ره‌تا له‌و پرسیاره‌وه ده‌ستپێده‌كه‌ین كه ده‌ڵێت "ئایا ده‌شێت نووسه‌ر خاوه‌ن هه‌ڵوێسته‌یه‌كی سیاسی بێت یان پێچه‌وانه‌كه‌ی ڕاستره؟"\nبۆ وه‌ڵامی ئه‌م پرسیاره، ڕه‌خنه‌گری ئینگلیزی تێری ئیگڵیتۆن (1943-)، له‌كتێبه‌كه‌یدا "تیۆری ئه‌ده‌ب" ده‌ڵێت "تیۆری ئه‌ده‌بی نوێ به‌شێكه له‌مێژووی سیاسی و ئایدیۆڵۆژی سه‌رده‌م، به‌ڵكو ئه‌م تیۆره جودا نابێته‌وه له‌بیروڕا سیاسی و فیكری و ئایدیۆڵۆژییه‌كان".\nله كۆمه‌ڵگه‌ی كوردیشدا، ئه‌ده‌بی نوێ ده‌رئه‌نجامی چالاكییه جۆراوجۆره‌كانی سیاسه‌ت و فیكر له‌دایكبووه. ڕه‌نگه پێچه‌وانه‌كه‌شی هه‌ر ڕاست بێت.\nبیرمه‌ندو نووسه‌رو شاعیر، برایم ئه‌حمه‌د له‌میانه‌ی ئه‌و پرسیاره‌ی كه ئاڕاسته‌ی كرابوو ئایا به‌سیاسه‌ت ده‌ستت پێكردووه یان ئه‌ده‌ب؟ له‌وه‌ڵامدا ده‌ڵێت "له‌دوای كاره‌ساتی شه‌شی ئه‌یلوول، من و هه‌ڤاڵه‌كانم، چووینه سیاسه‌ته‌وه.\nكاتێ زانیمان خه‌ریكی دروستكردنی كۆمه‌ڵه‌یه‌كن به‌ناوی (كۆمه‌ڵی لاوانی كوردستان) یان (كۆمه‌ڵی خوێنده‌وارانی كورد) وتمان با هه‌وڵبده‌ین تۆڵه‌ی شه‌شی ئه‌یلوول بكه‌ینه‌وه... دوای كاره‌ساتی شه‌شی ئه‌یلول، ئیتر سیاسه‌ت بوو به‌شتێكی ڕۆژانه...\nله‌به‌رئه‌وه به‌باشی ناتوانم ده‌سنیشانی بكه‌م، كه ئه‌ده‌بم له‌پێش سیاسه‌تدا ده‌سپێكرد، یا سیاسه‌تم له‌پێش ئه‌ده‌بدا. به‌ڵام شتێك هه‌یه ئه‌ویش ئه‌وه‌یه كه یه‌كه‌م نووسینم له 1931- 1932 دا بڵاوكراوه‌ته‌وه. جا ده‌بێ سیاسه‌ته‌كه پێشتر بووبێ" (بڕوانه، چه‌ند یادگارێكی مامۆستا برایم ئه‌حمه‌د، د.عه‌بدوڵڵا مه‌ردۆخ). له‌مه‌وه له‌وه ده‌گه‌ین كه برایم ئه‌حمه‌د (بله) به‌هۆی ژینگه سیاسی و سۆسیۆڵۆژی و فیكرییه‌كانی سه‌رده‌مه‌وه له‌یه‌ك كاتدا ده‌ستی بۆ هه‌ر دوو چه‌مكی سیاسی و ئه‌ده‌بی بردووه وه‌ك ئه‌وه‌ی ئه‌و دوو جه‌مسه‌ره ته‌واوكه‌ری یه‌كتربن. واته به‌رله‌وه‌ی نووسه‌رو شاعیر بێت ئه‌وا دۆخ و مه‌سه‌له كوردییه‌كان كردارو مۆتیڤێكی پۆزه‌تیڤ بوون بۆ خوڵقاندنی گوتارێكی ئه‌ده‌بی كوردی نوێ.\nلێره‌شه‌وه پرسیارێكی تر دروستده‌بێت كه ده‌ڵێت "برایم ئه‌حمه‌د چی بوو؟". گه‌ڕانێكی خێرا به‌ژیاننامه‌و به‌رهه‌مه ئه‌ده‌بی و شیعرییه‌كانی ئه‌و ڕاستییه حاشاهه‌ڵنه‌گره ده‌رده‌خه‌ن كه ئه‌م خوده بابه‌تی و بكه‌ره به‌رله‌وه‌ی كورد بێت ئه‌وا ئه‌ندامێكی كارای خێزانی مرۆڤایه‌تی بوو. هیچ كات دژی ڕه‌نگ و ده‌نگه جیاوازه‌كان كاری نه‌كردووه، به‌ڵام له‌گه‌ڵ ئه‌مه‌شدا گه‌ر نیشتمانه‌كه‌ی له نیشتمانه‌كانی تر خۆشتر بووبێت ئه‌وا ئه‌مه كارێكی خۆڕسكی و سروشتتیه‌و له‌به‌ها مرۆڤایه‌تییه‌كانی كه‌مناكه‌نه‌وه. هه‌روه‌ها ته‌نها شاعیرو نووسه‌رو سیاسه‌تمه‌دار نه‌بوو، به‌ڵكو بیرمه‌ندێكی وزه‌به‌خشی په‌روه‌رده‌ش بوو.\nله‌ده‌قه‌كانیدا به‌ئاشكرا هه‌ست به‌گرنگیدانی سستمی خوێندن و فێركردن و خۆشه‌ویستی خاك و نیشتمان و مه‌سه‌له ڕه‌واكانی نه‌ته‌وه‌كه‌یی و مافی دادپه‌روه‌ری و یه‌كسانی و برایه‌تی ده‌كرێت. لێره‌دا كه‌سێتییه‌كه‌ی ته‌واو یه‌كده‌گرێته‌وه له‌گه‌ڵ بیرمه‌ندی فه‌ڕه‌نسی و جیهانی جان جاك ڕۆسۆ كه یه‌كێك بووه له پێشه‌نگه‌كانی شۆڕشی فه‌ڕه‌نسی. به‌مه‌ش، بله كه‌سێكی داخراو نه‌بوو، به‌ڵكو ڕۆڵێكی سه‌ره‌كی بینی له‌بونیادنانی ڕۆشنگه‌ری كوردی كه هه‌تا ئێستا بۆته سه‌رچاوه‌یه‌كی هه‌ره به‌نرخی ڕۆشنبیرییه‌تی كوردی.\nله‌مه‌شیاندا، ڕه‌نگه، وه‌ك ڕۆشنبیرو ڕوناكبیرێك سوودی له بۆچوونه ئازاده ڕۆشنگه‌رییه‌كانی دیكارت و میكاڤیللی و جۆن لۆك و تۆماس هۆبز بینیبێت. له‌دوای هه‌ره‌س پێهێنانی مه‌مله‌كه‌ته‌كه‌ی مه‌لیك مه‌حمود له‌لایه‌ن ئینگلیزه‌كانه‌وه، بله، هاوشێوه‌ی گۆران و هاوڕێكانی شیخ نوری شیخ ساڵح و ره‌شید نه‌جیب و ئاوڕه‌حمان به‌گی نفوس، له‌هه‌وڵی نوێكردنه‌وه‌ی فۆڕم و ناوه‌ڕۆكی شیعری هاوچه‌رخی كوردیدا بوو. له‌هه‌مانكاتیشدا له‌هه‌وڵی ئه‌وه‌دا بوو كه چۆن ئاستی هۆشیاری تاكی كورد گه‌وره‌ترو باشتر بكات.\nدیاره ئه‌مه‌ش به‌مه‌به‌ستی تێگه‌یشتن و ڕاڤه‌كردنی مه‌سه‌له‌كانی كورد بوو. ئه‌م قۆناغه له‌مێژووی سیاسی و ئه‌ده‌بی كوردا به‌قۆناغی دوهه‌م و ته‌واوكه‌ری قۆناغی یه‌كه‌می كوردستانی باشوور له‌قه‌ڵه‌م ده‌درێت. هه‌ر له‌م قۆناغه نوێیه‌دا، بله وه‌ك پارێزه‌رو ڕۆژنامه‌نووسێك، بێده‌نگی زوڵم سته‌می دوژمنانی شڵه‌قاندووه، به‌ڵكو تێكیشكاندووه‌و له‌جیاتی ئه‌مه بانگه‌وازی بۆ دادپه‌روه‌ری و مافی چاره‌ی خۆنووسین و دامه‌زراندنی ده‌سه‌ڵاتێكی سه‌ربه‌خۆی كوردستان و پارێزگاری له‌شوناس و كه‌سێتی كورد ده‌كرد. هه‌ر له‌به‌رئه‌مه‌ش بووه كه هه‌میشه له‌نێو ململانێ سه‌خته‌كانی فیكرو سیاسه‌تدا خۆی دیوه‌ته‌وه.\nله‌هه‌مووشیاندا به‌هێزێكی فیكری قورسه‌وه ڕووبه‌ڕوی به‌رامبه‌ره‌كان ده‌وه‌ستایه‌وه. بۆ نموونه، ژانی گه‌ل له‌ڕۆژیكدا نووسرایه‌وه‌و بڵاوبۆوه كه تێكڕای خه‌ڵكی وه‌ك پێویست ئاگاداری ململانێ چینایه‌تی و فیكری و سیاسییه‌كان نه‌بوون. به‌ڵام بله به‌شێوازێكی ئه‌ده‌بی و هێمنانه زۆربه‌ی ئه‌و تاكانه‌ی به‌لای نامه‌كانیدا ڕاكێشا به‌تایبه‌تی ئه‌و نامانه‌ی كه په‌یوه‌ندی ڕاسته‌وخۆیان به چاره‌نووسی نه‌ته‌وه‌كه‌یه‌وه هه‌بوو .واته، له‌زه‌مه‌نی نه‌فامی و نه‌خوێنده‌واری و بێده‌نگییه‌كاندا له‌لایه‌كه‌وه له‌هه‌وڵی دامه‌زراندنی حیزب و ڕێكخراوه جه‌ماوه‌ری و ڕۆشنبیرییه‌كاندا بوو. ئه‌وه‌تا له‌ساڵی 1944 بووه به‌ئه‌ندامی كۆمه‌ڵه‌ی (ژ.ك)وه بوو به لێپرسراوی لقی كوردستانی عێراق.\nله ساڵی 1946 دا چۆته نێو ڕیزه‌كانی پارتی دیموكراتی كوردو لێپرسراوی لقی سلێمانی. له‌ساڵی 1953 دا كراوه به سكرتێری پارتی دیموكراتی كوردستان. له‌نێوان ساڵانی 1939 -1949 ڕۆڵێكی به‌رچاوی بینیوه له ده‌ركردنی گۆڤاری گه‌لاوێژ كه خۆی پێشه‌نگی دامه‌زراندنه‌كه‌ی بووه. له‌لایه‌كی تریشه‌وه، هه‌روه‌ك پێشتر ئاماژه‌مان پێدا، له‌هه‌وڵی تازه‌كردنه‌وه‌ی ئه‌ده‌بیاتی كوردیدا بوو.


مانگرتنی چالاكێكی كرێكاریی و بانگهێشتی 2 چالاكی مەدەنی كورد – زاگرۆس پۆست\nماڵەوە / کوردستان / مانگرتنی چالاكێكی كرێكاریی و بانگهێشتی 2 چالاكی مەدەنی كورد\nهه‌ینی 2 كانونی دووه‌م 2015\tکوردستان, مافی مرۆڤ, هەواڵ 54 جار خوێنراوه‌ته‌وه\nبە پێی ئەو هەواڵانەی بە “زاگرۆس پۆست” گەیشتووە، “مێهرداد ئەمین وەزیری” چالاكی كرێكاریی كوردی خەڵكی شاری سنە، كە رێكەوتی 8ی بەفرانباری ئەمساڵ لە لایەن هێزە لیباس شەخسیەكانی كۆماری ئیسلامیەوە دەستگیر كرابوو، لە پەیوەندیەكی تەلەفۆنیدا بنەماڵەكەی ئاگادار كردووەتەوە كە دەستی داوەتە مانگرتن لە خواردن.\nمێهرداد ساڵی 1390ی هەتاویش بە ماوەی 32 رۆژ لە ئیدارەی ئیتلاعاتی شاری سنە بەند كرابوو، كە بە دانانی بارمتەی 15 میلیۆن تمەنی ئازاد كرا و لە لایەن دادگای كۆماری ئیسلامی لە سنە، بە 5 ساڵ زیندانی بە ماوەی 5 ساڵ هەڵپەسێردراو حوكم درا.\nلە لایەكی دیكەوە، رۆژی سێ‌شەممە رێكەوتی ٩ی بەفرانبار “رەزا شەریفی بۆكانی و سەحەر سەعادەتی” دوو چالاكی مافی مرۆڤ و مەدەنیی كوردی خەڵكی شاری بۆكان، خۆیان بە لقی ٣ی لێپرسینەوەی ئەمنییەتی دادگای كۆماری ئیسلامی لە تاران، ناساند.\nئەو دوو چالاكە، رێكەوتی ١٦ی سەرماوەز بەهۆی بەشداری كردن لە رێوڕەسمی رۆژی خوێندكار لەپاركی لالەی تاران، بە “تەبلیغ بە دژی نیزام” و “بەشداریكردن لە كۆبوونەوەی نایاسایی” تۆمەتبار كراون.\nرەزا شەریفی بۆكانی بەهۆی بەشداریكردن لە كۆبۆنەوەی پاركی لالەی تاران بۆ پشتیوانیی كردن لە مانگرتنی ٢٨ زیندانیی سیاسیی كوردی زیندانی ورمێ دەستگیر كرابوو.\nدەوترێ، “سەحەر سەعادەتی و رەزا شەریفی بۆكانی” بۆ ماوەی ٤ كاتژمێر لەلایەن “ئەمیری” دادوەری لێكۆڵینەوەی لقی ٣ی لێپرسینەوەی ئەمنیەتیی كۆماری ئیسلامی لە شاری تاران لێپرسینەوەیان لێكراوەو ئەو دوو چالاكەش بەبێ پارێزەر داكۆكییان لە خۆیان كردووە.


بۆ چه‌سپاندنی دیموکراتی نابێت له گۆڕانکاری بترسین – Denegkan\nبۆ چه‌سپاندنی دیموکراتی نابێت له گۆڕانکاری بترسین\nبۆ چه‌سپاندنی دیموکراتی\nنابێت له گۆڕانکاری بترسین\nدید و بۆچون\nهه‌رچه‌نده سه‌ره‌تای هه‌موو گۆڕانێک سه‌خت و دژواره، هه‌رچه‌نده ئاسان نیه که جێگه به هێزه کۆنه‌کان بله‌قێنرێت و دژی پێوه‌ره‌کانیان کاربکرێت، هه‌رچه‌نده سه‌ره‌تای گۆڕان نیمچه ئاژاوه‌یه‌ک و ڕه‌وتێکی نادیار دروست ده‌کات، به‌ڵام بۆ زیندوڕاگرتن و به‌ره‌و پێشبردنی ئه‌و کۆمه‌ڵگه‌یه گۆڕان  پێویسته.\nخواستی گۆڕان له‌وه سه‌رچاوه ده‌گرێت که چه‌ند توێژێک یان به‌شێکی کۆمه‌ڵگه ئامانجه‌کانی خۆیان له‌و هێزه که ده‌سه‌ڵاتی هه‌یه نابینن وناچار به هه‌ر شێوه‌یه‌ک بێت خۆیان ئۆرگانیزه ده‌که‌ن. بزوتنه‌وه‌ی گۆڕانی ئه‌مڕۆی باشووری کوردستان، هه‌روا هه‌ڕه‌مه‌کی و بێ بزوت سه‌رچاوه‌ی نه‌گرتووه. ئه‌و تاک و توێژانه‌ی که ئه‌مڕۆ بانگه‌شه‌ی گۆران ده‌که‌ن، هه‌رچه‌نده هه‌ندێ له‌سه‌رکرده‌کانیان هه‌مان سه‌رکرده‌ی جارانن، له ئه‌نجامی کۆمه‌ڵێک فاکته‌رو هۆکاری سه‌ره‌کی ئاڵای گۆڕانیان هه‌ڵگرتووه، له‌وانه:\n• زۆربه‌ی ئه‌وانه‌ی که بانگه‌شه‌ی گۆڕان ده‌که‌ن له له‌شکری لاوان پێک هاتوون له زۆر لاوه  له‌لایه‌ن ده‌سه‌ڵاته‌وه مافه‌کانیان پشت گوێ خراوه و گوێیان لێ نه‌گیراوه(بڕوانه نامه‌ی ئه‌و گه‌نجه له کۆتایی ئه‌م ووتاره‌دا)*\n• دورکه‌وتنه‌وه‌و په‌رواێزبوونی ده‌سه‌ڵاتداران له گه‌لی کورد و گۆێ نه‌دان به‌و هێڵه سوورانه‌ی که گرێده‌رێکی ژیانین بۆ زۆربه‌ی تاک و کۆمه‌ڵگه، له‌وانه مافه سه‌ره‌تاییه‌کان(چاره‌سه‌رنه‌کردنی قه‌یرانی کاره‌با، ئاو، ئابوری، نیشته‌جێ بوون و زۆر کێشه‌ی دیکه) که گرنگن بۆ ژیانی ڕۆژانه. ئه‌وه له کاتێکدایه که که‌سانی ده‌سه‌ڵاتدار و خێزانه‌کانیان له‌وپه‌ڕی هایلایڤ و ده‌وڵه‌مه‌ندیدا ده‌ژین.\n• ئه‌وانه‌ی که ده‌خوازن گۆڕان بکه‌ن، (خود)ی خۆیان له پرۆسه‌ی ژیانی و سه‌ره‌کیه‌کان، به هۆی قۆرخکردنی ده‌سه‌ڵاته‌وه له لایه‌ن بنه‌ماڵه‌ی بارزانی و تاڵه‌بانییه‌وه، به‌شدار نابینن و ئه‌مه‌ش هه‌ستی ناڕه‌زاییان لا دروست کردووه.\n• نه‌بوونی هه‌ستی ئارامی و بڕانه‌بوون به‌و ده‌سه‌ڵاته‌ی که هه‌ژده‌ساڵه زیاتر به‌ڵێن ده‌دا و کارامه نیه له‌و کاره‌ی که ده‌یکات.\n• ناڕه‌زایی دژی دۆگم بوون و ڕه‌گ داکوتینی کۆمه‌ڵه‌ێک بنه‌ماڵه‌ی مشه‌خۆر به‌سه‌ر خه‌باتی میلله‌تی کورده‌وه که به‌شی شێری سامان و خاکی باشووری کوردستانیان به موڵکی خۆیان ده‌زانن و ده‌یانه‌وێت ده‌سه‌لاتی ڕه‌هایان له هه‌موو بواره‌کانی ژیاندا هه‌بێت.\n• کوشتنی ژنان و کچان له‌سه‌ر کێشه‌ی ئابڕو و گوێ نه‌دانی ده‌سه‌ڵاتی ئیستا و چاره‌سه‌رنه‌کردنی.\nکه‌واته گۆڕان پرۆسه‌یه‌کی پێویسته و دواخستنی گه‌وره‌ترین زیانی ده‌روونی و کۆمه‌ڵایه‌تی به کوردی باشووری کوردستان ده‌گه‌ێنێت ئه‌گه‌ر له‌لایه‌ن ده‌سه‌ڵاتی ئێستاوه له‌بارببرێت. له منداڵدانی هه‌موو گۆڕانێک کۆمه‌ڵێک پێوه‌ری نوێ دروست ده‌بێت که کۆمه‌ڵگه به‌ره‌و هه‌نگاوێکی پێشتر ده‌باته ڕێوه. بۆیه ئه‌رکی سه‌رشانی ئه‌و هێزه نوێییه که باوه‌ش بۆ هه‌موو هێزێک، له‌سه‌ر ئاستی تاک یان کۆمه‌ڵگه بکاته‌وه و بیانخاته سه‌ر ئه‌و که‌ناڵه‌ی که ده‌ڕژێته ناو شه‌پۆلی نوێکارییه‌وه.\nئه‌و گۆڕانه ده‌بێت که‌لتورێکی نوێ له خۆدا هه‌ڵبگرێت تاکو چ له‌سه‌ر ئاستی تاک یان کۆمه‌ڵگه پێوه‌رگه‌لێلی تازه فێری نه‌وه‌کانی داهاتوو بکات.\nکه‌واته ترس له گۆڕانکاری(له‌سه‌ر ئاستی تاک و کۆمه‌ڵگه) ده‌گه‌ڕێته‌وه بۆ چه‌ند هۆکارێکی بنه‌ڕه‌تی له‌وانه:\n• هه‌ستکردن به له‌ده‌ستدانی ئارامی و ئاسایش و ئه‌و رۆتینه‌ی که رێکخراوێک یان کۆمه‌ڵگه‌یه‌ک له‌سه‌ری ڕاهاتووه. بۆنموونه له ده‌ستدانی پێگه‌ی کۆمه‌ڵایه‌تی، کار، خزمه‌تگوزاری یان مووچه. لێره‌دا تاک تا زانیاری ته‌واوی له‌سه‌ر پرۆگرام و پلانی لایه‌نی نوێ نه‌بێت، مافی خۆیه‌تی هه‌ست به‌و دڵه‌ڕاوکێیه‌وه نا ئارامییه بکات. لیره‌دا ده‌توانرێت خه‌می ئه‌و که‌سانه‌ی که دژی گۆڕان و ڕێگرن، به ئاسانی وه‌رگیرێت، چونکه هێشتا ئه‌و لایه‌نه به ته‌واوه‌تی ناناسن. هێشتا ئامانجه گشتیه‌کانی، بڵێین لیستی گۆڕان بۆ نموونه لای به‌شی فراوانی خه‌ڵک نه‌ناسراون.\n• هه‌موو گۆڕانێک به‌رنامه‌یه‌کی جیاوازی هه‌یه و تا ڕاده‌یه‌ک دژی به‌رنامه کۆنه‌کانی ئه‌و لایه‌نا‌نه‌یه که بوونێکی تۆکمه‌یان هه‌یه. پرۆسه‌ی گۆڕان. یان به‌رنامه‌ی لیستی گۆڕان، به‌رنامه‌ی چه‌ند ساڵه‌ی هه‌ردوو پارتی ده‌سه‌ڵاتدار ڕه‌تده‌کاته‌وه‌و ده‌خوازێت به‌رنامه‌کانی خۆی له‌سه‌ر زه‌وی و دۆزی کۆمه‌ڵگه‌ی کوردی پراکتیزه بکات. لێره‌دا نه‌ک ته‌نیا ئه‌و دوو پارتییه، به‌ڵکو سه‌رجه‌م ئه‌و لایانانه‌ی که به‌رنامه‌ی لیستی گۆڕانیان پێ ناتوێته‌وه و هه‌ڵنانیجرێت، خۆیان ده‌خزێننه به‌ره‌ی دژ و به‌وپه‌ڕی هێزه‌وه دژی ده‌وستن. که‌واته ترسی ئه‌و هێزانه له لیستی گۆڕان یان هه‌ر لیستێکی تر دژ ئه‌وه‌یه که پێگه‌یان پێ لاواز بکرێت. ئاستی ئه‌و ترسه‌ش به‌نده به ڕاده‌ی به‌هێزی بۆ نموونه لیستی گۆڕانه‌وه.\n• ئه‌وه‌ی که زۆر مایه‌ی ترس له گۆڕان ده‌خه‌مڵێنت له‌لای ده‌سه‌ڵاتی بارزانی و تاڵه‌بانی ئه‌وه‌یه، که خودی دینه‌مۆی گۆڕان له هێزێکی ناوخۆی لایه‌نێکی به هێز سه‌رچاوه‌ی گرتووه و هه‌مان ئه‌کته‌ری سیاسی به ئه‌زمون، ڕۆڵی گۆڕان ده‌بنێت و خه‌ڵکی بۆ جۆش ده‌دات، به‌تایبه‌تی لاوان و ئه‌و توێژه به‌رینه‌ی کۆمه‌ڵگه که گۆڕان ده‌توانن بکه‌ن. سه‌رکرده‌ی لیستی گۆڕان هه‌موو کۆدی زمان و ڕه‌فتاری هێزه‌کان به ته‌واوی ده‌ناسێت و شاره‌زای ته‌واوی له‌که‌ناڵی جوڵانه‌وه‌کان هه‌یه، ئه‌مه‌یه گه‌وره‌ترین ترسی له لای بارزانی و تاڵه‌بانی دروست کردووه. نه‌شیروان موسته‌فا له گه‌مه‌ی گۆڕاندا ئه‌وه‌ی لا ئاشکرایه که هێزی پارتی و یه‌کێتی له کۆمه‌ڵێک بنه‌ماڵه و وورده ڕۆشنبیر و ئه‌و توێژانه پێکهاتووه که سه‌نگه‌ر گۆڕین پیشه‌یانه، ئه‌وه‌ش گه‌وره‌ترین خاڵی لاوازی هه‌ردوو بنه‌ماڵه‌یه، چونکه به‌هۆی گۆڕانی هه‌مه‌لایه‌نه‌ی خێرای جیهانه‌وه، هه‌ستی و گیانی بنه‌ماڵه له ته‌واوبووندایه.\n• ترسه‌کان له گۆڕان له سه‌ر ئاسه‌تی تاک، به‌تایبه‌تی له لای ئه‌ندام لایه‌نگرانی پارتی و یه‌کێتی و لایه‌نه چکۆله‌کانی تر، دیسان له ترسی هه‌ره‌وه‌زی ئاستی کۆمه‌ڵگه که‌متر نین. بڕوانه‌بوون به لیستی گۆڕان و خودی نه‌وشیروان موسته‌فا(به‌هۆی پێشینه‌یه‌وه)، نه‌بینی ئاسۆی دواڕۆژ، ترس له په‌راوێز بوون و به‌شدارنه‌کردن دوورخستنه‌وه، زۆر که‌س دوودڵ ده‌کات که پشتیوانی ئه‌و گۆڕانه نه‌کات و به‌ڵکو دژایه‌تیشی بکات.\n• ئاستی ترس له گۆڕان، له‌لایه‌ن کۆمه‌ڵگه‌ی کوردییه‌وه له باشووری کوردستان، به‌نده به‌وه‌ی که تا چه‌ند خه‌ڵک ده‌توانێت خوێندنه‌وه‌یه‌کی زانستی ڕووداوه‌کان بکات و دواڕۆژ ببینێت. ئایا گه‌ل خۆی به‌به‌شێک له گۆڕان ده‌بینێت. هاوده‌نگی لێشاوی گه‌نجان بۆ لیستی گۆڕان، به تایبه‌تی له شاری سلێمانی و ئه‌وروپا، ئه‌و ڕاستییه ده‌سلمێنن که لیستی گۆڕان و نوێنه‌ره‌کانی توانیویانه، تا ڕاده‌یه‌کی باش ئه‌و بڕوایه له‌و شوێنانه دروست بکه‌ن. ئه‌مه‌ش دیسان ترسێکی دیکه‌یه که لایه‌نه ده‌سه‌ڵاتداره‌کانی ئێستای باشووری کوردستانی نیگه‌ران کردووه و سامان و ووزه‌یه‌کی زۆر ده‌سووتێنن بۆ له ده‌ست نه‌دانی جه‌ماوه‌ری خۆیان، به تایبه‌تی ڕه‌وندی کورد که بڕبره‌ی پێوه‌ندیه‌کانی کورد و نه‌ته‌وه‌کانی دی پێک ده‌هێنێت و خاوه‌ن ئه‌زمونێکی باشن له پرۆسه‌ی دیموکراتیدا.\nپوخته‌ی ئه‌م وتاره له‌وه‌دا خۆی ده‌بینێته‌وه که ترس له گۆڕانکاری، هه‌ر گۆڕانێک بێت، دۆخێکی ئاسایی و ته‌ندروستییه له‌سه‌ر ئاستی کۆمه‌ڵگه و تاک، چونکه ئه‌وترسه ده‌بێته هانده‌رێک تاکو چیتر هیچ هێزێك ڕۆتین و به‌رنامه‌ی خۆی له‌کۆمه‌ڵگه‌ی کوردیدا دۆگم نه‌کات و ئاسته‌نگ نه‌بێت له پێشه‌وه چون له دنیای مۆدێرنی ئه‌مڕۆدا. دوورنیه دوای لیستی گۆڕانیش هێزێکی دی دروست ببێت و به‌رنامه‌یه‌کی نوێ بهێنێته ئاراوه. دوورنیه له دایک بوونی گۆڕان کۆمه‌ڵگه‌ی کوردی(تاک و گشتی) چالاک بکاته‌وه و ته‌وژمێکی نوێی پێ ببه‌خشێت. گریمانه‌کان زۆرن، گرنگ ئه‌وه‌یه که چۆن لیستی گۆڕان یان هه‌ر هێزێکی تر بتوانێت متمانه‌و بڕوای خه‌ڵکی کوردسیان بۆلای خۆی ڕابکێشێت.\n*یه‌کێک له‌لاوه‌کانی شاری سلێمانی ئه‌م چه‌ند دێره بۆ ناردم له سه‌ر لایه‌نگری خۆی بۆ لیستی گۆڕان:\nمن له زانکۆ ده‌خوێنم و له‌به‌ر بژێویم ئه‌گه‌ر وا بڕوات ده‌بێت ده‌ست له خوێندن هه‌ڵبگرم. من له سه‌رۆکی هه‌رێم ده‌پرسم که کۆڕه‌کانی له‌وپه‌ڕی خۆشگوزه‌رانیدا ده‌ژین: جیاوازی نێوان من و مه‌سرور بارزانی چیه، که من چه‌ند که‌سێکم بۆ کوردستان شه‌هید بوون له‌وانه باوکم. بۆچی مه‌سرور یان هه‌ر کوڕێکی مه‌سئول چیه ده‌بێت وه‌ک شێخه‌کانی سعودیه چاره‌نووسی ئه‌و خه‌ڵکه‌یان له ده‌ست بێت، ته‌نها نرخی ئه‌و کورسیانه‌ی که له‌سه‌ر داده‌نیشن ئه‌گه‌ر درۆ نه‌که‌م پاره‌ی یه‌کساڵ خواردنی ماڵی ئێمه‌یه؟ من چیتر کۆیله‌یی قه‌بوڵ ناکه‌م و ده‌بێت ئه‌م نیزامه‌ی کوردستان بگوڕدرێت. من هه‌رکه‌سێک ئه‌و گۆڕانکارییه بکات پشتیوانی لێ ده‌که‌م، چونکه نامه‌وێت تاسه‌ر هێزێک یان بنه‌ماڵه‌یه‌ک گاڵته به چاره‌نووسی ئێمه‌وه بکات و بمان دات به کوشت.\nPrevious د.که‌مال و گۆڕان براوه‌و هه‌ڵبژێرادراوی خه‌ڵکن، ….\nNext پشێوی‌و ئاڵۆزییه‌كانی پاش هه‌ڵبژاردن، له‌ئه‌ستۆی پارتی و یه‌كێتیه


لێدوانی جێگری سکرتێری حیزب بۆ ڤی ئۆ ئه‌ی تورکی سه‌باره‌ت به خۆپێشاندانه‌کانی ئێران\nو: عەلی شاهدی 8 / 1 / 2018\nكوردەكان چۆن دەڕواننە خۆپێشاندانەكانی ئێران؟\nزۆربەی ئەو سیاسیانەی لە ناو پارتە سیاسییەكانی كوردی ئێران و زۆرێك لە رێكخراوەكان که چالاكییان هەیە، بەهۆی گوشارەكانی رژێمی ئێران، لە ناوچەی كوردی عێراق یان ئەورووپا دەژین. بەهۆی خۆپێشاندانەكانی ئێران، ئێستە چاوەكان لەسەر كوردەكانی ئێرانە. سیاسییەكانی كورد چۆن دەڕواننە خۆپیشاندانەكان؟\nدكتۆر ئاسۆ حەسەن زادە جێگری سكرتێری گشتی حزبی دیموكراتی كوردستان كە یەكێكە لە كۆنترین رێكخراوەكانی سیاسیی كوردانی ئێران، لە نزیكەوە چاودێری خۆپێشاندانەكان دەكات. حەسەن زادە لە پەیوەندییەك لەگەڵ به‌شی تورکیی دەنگی ئەمەریكا ئاماژە بەوەدا كە خۆپێشاندانەكانی ئەمجارە جیاوازە لە خۆپێشاندانەكانی رابردوو، بارودۆخێك هاتۆتەئاراوە كە نمونەی لە رابردوو نەبینراوە، وتیشی: هۆیه‌که‌ی ئه‌وه‌یه که خۆپێشاندانەكان زۆرێك لە شارەكانی گرتۆتەوە، خۆپێشاندەران بە چین و توێژێکی كۆمەڵایەتی یان ئایۆلۆژیكەوە سنووردار نین، ئه‌گه‌ر چی خۆپێشاندەران بەهۆی ئەوەی حكومەت لە توانایدا نیە گەندەڵییەكان و نەبوونیەكان چارەسەر بكات هاتنه سه‌ر شه‌قام، به‌ڵام دروشمه‌کان ئاماژە بە خواستی گۆڕانكاری سیاسیی ده‌كه‌ن که د‌گه‌ڕێته‌وه بۆ نائومێدبوون له ریفۆرم و پێویستی تێپه‌ڕین له رێژیم له ته‌واوه‌تی خۆیدا. له‌لای تره‌وه ئه‌مجاره ترسی خه‌ڵک زیاتر شکاوه و دژکرده‌وه‌ی نێونه‌ته‌وه‌ییش زه‌قتره. به‌ڵام هێشتا ئه‌گه‌ری نشوستی بزاڤه‌که به‌هۆی نه‌بوونی ئاقاری روون و چوارچێوه‌یه‌ک بۆ رێکخستنی خه‌ڵک و په‌نابردنی رێژیم بۆ سه‌رکوتی خوێناوی هه‌یه.\nحەسەن زادە ئاماژەی بەوەكرد كە له‌گه‌ڵ لایه‌نگریی کورده‌کان له چاره‌سه‌ری ئاشتیانه و خواستیان بۆ به‌شداریی سیاسی به‌ڵام هه‌میشه بە سەدان كەسی سڤیل و چالاكی سیاسیی کورد بەردەوام لە بەندیخانەكانی ئێران دەستبەسەر دەكرێن و بە دەیان كەس لەژێر هەڕەشەی لەسێدارەدان دان، هه‌ربۆیه ئه‌وان بە روونی خوازیاری رووخانی ئەم رژێمە و هاتنە سەر كاری سیستەمێكی دیموكراتیكن كە بتوانێت خواستە نەتەوەییەكانیان بەجێبگەینێت. به وته‌ی ناوبراو كوردانی ئێران زۆر زیاتر له خه‌ڵکی ئێران خۆپێشاندانی له‌م جۆره‌یان کردوه. ئێستاش سەرەڕای ئەوەی لەگەڵ خۆپێشاندانەكان دان، بەڵام بەشێوەیەكی گشتگیر نەڕژاونەتە سەر شەقامەكان، چونكە هێزەكانی ئەمنی رژێم ئاسانتر ئاگر دەگرنه خۆپێشاندەرانی كوردستان. خاڵی بەهێزی كوردانی ئێران لەوەدایە كە بە بەراوردی گەلانی دیكە، لە ناو خۆیاندا رێكخستووترن و دەزانن چییان دەوێت. ئه‌و ده‌ڵێت پێویستە لەوە تێبگەین که کورده‌كان به‌پێی دۆخ و خواستی تایبه‌ت به خۆیان هه‌ڵسه‌نگاندن بۆ تێكه‌ڵاوبوونیان به ناڕه‌زایه‌تیه‌کان بکه‌ن، بەڵام لە ئەگەری پێچەوانەبوونی مەرجەكان و بەرەو كۆتایی چوونی رژێم، ئەوە پێویستە ئامادەبین و یەكگرتوو بین.\nحه‌سه‌ن زاده هه‌روه‌ها ده‌ڵێت بە بڕوای من سێ خاڵی گرنگ لە سەركەوتنی ئەم جووڵانەوەیە نوێیەدا رۆڵ ده‌گێڕێت: یه‌که‌م خەڵك لە چوارچێوەی پلانێکی هاوئاهه‌نگ بەردەوامی بە جووڵانەوەكە بدات. دووه‌م، یه‌كگرتنی لایه‌نه‌کانی نه‌یاری رێژیم و دروستبوونی ئه‌لته‌رناتیڤێکی جیددی. سێهه‌م دژکرده‌وه‌ی نێوده‌وڵه‌تی بۆ پێشگرتن له لەناوبردنی ئەم جووڵانەوەیە لەلایەن رژێمەوە له رێگای سه‌رکوتکردنی.


بەشی:حەفتای گەرانەوە(٧٠) له نووسینی:عەلی سوورەچۆمی. – سه‌رده‌شت\n« بەشی:شێست و نۆھەمی گەرانەوە(۶٩) له نووسینی:عەلی سوورەچۆمی\nبەشی:حەفتاو یەکی گەرانەوە(٧١) له نووسینی:عەلی سوورەچۆمی. »\nبۆ نێو رووداوەکان…..\nبزانین تیمەکان بە کوێ گەیشتوون.\nمن لێرەدا جارێکی دیکە دەچمە سەر بەشێک لە رووداوەکانی ئەو شەوە:….\nئەوەی پێوەندی بە تیمی ئێمەوە ھەبوو دواجار توانین بگەینە جێگایەک کە لە شوێنی مانەوە نزیک بوو ،لە راستی دا ئەرکی ئێمە بە ھۆی گواستنەوەی بریندارەکە زۆر قوورس بوو.\nدووھەم:تیمی یەکەم ،کە دەیتوانی وەک تیمی تەواوکەری پلانەکانی ئێمە کاریگەری ھەبێ توانیویەتی بگاتە گووند“و بە شێوەیەکی باش ئەرکەکان رایی بکات ،ھەر چەند پێشبینی کەمین تا رادەیەکی زۆر دەکرا ،بە جۆرێک چەند رووداوێک لە نزیک گوند ئەگەری بوونی ھێزەکانی دوژمن زیاد دەکات .با بۆتان باسی ڕێکەوتێکی سەیربکەم…! کە نزیک دەبنەوە بە درەنگی شەوەکە! ماڵێکی گووند چراکەیان دایسێ ،(داگیرساوە)نیشانەکانی ئەوەی ئەو ماڵە نەخەوتوون روون دەبێ! باشە دەبێ ھۆکەی چی بێ! جا ئەو گۆمانە کاتێک زیاتر دەبێ کە دەبینن ئەو ماڵە کەوتۆتە جێگایەکی حەساسی گووند!\nشوێنەکە بەرز دەبێ و چەند ھێمایەکی دیکە دەبینن کە ئەوەیان بۆ پشت راست دەکاتەوە ،دەبێ شتێک ھەبێ! دوای چاوەروانییەکی زۆر وا ساغ دەبنەوە دوو کەس بەرەو ئەو شوێنە بە پارێزەوە بڕۆن ،ئەوان بە ھەر جۆرێک بووە دەگەنە ئەو شوێنە کە دەبینن دوو رووداوی سەیر لەوێ رووی داوە کە بە ھۆی باری ئەمنییەتی باسی ناکەم! یەکێک لەو دوو رووداوە بۆتە ھۆی ئەوە ئەو بنەماڵە بڕیار بدەن ئەو شەوە نەخەون! ئەو ماڵە باوەڕ ناکەن ئەوانە پێشمەرگە بن! پێشمەرگەکان ،بە زۆر وا دەکەن دەرگایان بۆ بکەنەوە!ھەر ئەوەش دەبێ کە پێیان دەڵێن:ئێوە چۆن گەیشتوونە ئێرە!لێرە دارو بەرد پڕ بووە لە ھێزەکانی رێژیم.\nئەوان کارەکانی خۆیان بە باشترین شێوە ڕادەپەرێنن ،بەر لە ھەموو شتێک ھێنانی نان و دواتر گەیاندنی چەند پەیامێک بە خەڵکێک بۆوەی لە بوونی ئێمە لە ناوچەکە بەو وەزعەی بۆمان پێش ھاتووە ئاگادار بن.\nئەو تیمە دوای ئەو دوو ئەرکە بە پەلە لە گووند دەردەچن و بەرەو شوێنی مانەوە دێن.\nسێھەم:تیمی دووھەم ،بە سەرپەرشتی فەرماندەیی ھەماھەنگییەکانی وەک ئەوەی پلانی بۆی ھەبووە بە ئەنجام گەیاندووە.\nئەوە قۆناغی یەکەمی بەرنامەیەک بوو کە بە باوەڕ بە ئامانج یەکەم ھەنگاوەکانی بۆ ھاوێژران ،لێرە با ئەوە باس بکەین ،شەوەکەی تەنیا تیمێک شوێنی مانەوەی زۆر مەترسیدارە تیمەکەی ئێمە بوو کە ،گووتم:بە ھۆی ماندوویەتی و شەکەتی لە خاڵێکی داخراو دا ماینەوە.ئەھھا !با رووداوێک بگێرمەوە جا دوایی پێکەوە دەگەرێینەوە بۆ زانیارییە نوێیەکان.\nلە نێو بیشەڵێنێک دا مابووینەوە جێگاکە نووقتەیەکی مردوو“بوو لە باری نیزامییەوە ،تەواوی باسکەکان و چەند لووتکە شاخێک بە سەر ئێمەدا زاڵ بوون ،بەڵام:ھیچ چارەیەک نەبوو! بۆ بەیانی ھێزێکی زۆری دوژمن ھات بۆ کێوماڵ کردنی ناوچەکە! ئەوەش وای کرد ئەگەری ئاشکرا بوونی ئێمە زۆر بێ!دەی چارە ،چی بکەین! بە پەلە کەوتینە خۆ ،خەلیل گووتی:کاکە ئاوا بە جێم نەھێڵن!تکایە کڵاشینکۆفەکەم لە لا دا بنێن تا دوا ھەناسە شەڕ دەکەم!ئێمە دڵنیامان کردەوە لەوە کە تۆ تەنیا نابی و کووڕانی ئومێد پشتت بەرنادەن.\nھەموو ئامادەکارییەک کرا بۆ ئەگەری شەڕێک کە رووبدات ،کە بە خۆشییەوە ھیچ رووی نەدا ئەوە لە حاڵێک دا بوو ھێزەکانی دوژمن تەواو لە ئێمە نزیک ببوونەوە.\nئەو جار بزانین چی تازە ھەیە:\nئەو تیمەی کە نانێکی زۆری ھێنابوو بە ئێمەوە پەیوەست بوونەوە ،تیمی سێھەم کە لە شوێنی مانەوە بوون ئەوان ھەر لە شوێنی خۆیان بوون.\nمن لە بەر داھاتووی کاری پێشمەرگانەو ئەمنییەتی ئەو کارە ناچارم لە گووتنی بەشێک لە رووداوەکان خۆم بپارێزم! بەو حاڵەش ئەوەندەی دەرفەتم ھەبێ رووداوەکان باس دەکەم.\nئێستا بۆ دەرباز بوون لەو وەزعەی تووشی ھاتووین و بە تایبەت رزگار کردنی بریندارەکەمان ،دەبێ دەستمان بە خەڵکی ناوچەکە رابگات بە تایبەت باوەڕ پێ کراوانی خۆمان.جا ئەگەر بیرتان مابێ ئەرکی تیمی یەکەم تەنیا نان ھێنان نەبوو ،بەڵکوو:دەبوایە راسپاردەکانی فەرماندەیی بە شوێنی خۆی بگات. ئێستا لێرە ئەوە دووپات دەکەینەوە ،ھەر ھێزێک بییەوێ لە رادەی سەرکەوتنی دڵنیا بێت دەبێت بە خەڵکی خۆی پشت ئەستوور بێ و لە سەر رادەی ھاوکاری خەڵک حیساب بکات ،خەڵکێک کە ئامادە بن گیانیان بخەنە سەر لەپی دەستیان و پێشمەرگە ئاسا خەو لە چاویان حەرام بکەن بە دەستی بە تاڵەوە ملی رێگا مەترسیدارەکان بگرن ،ئەویش زۆر جار لە جێگایەک کە ھیچ پاساوێک نەبێ بۆ خۆ دەرباز کردن ئەگەر بکەونە دەستی دوژمن! دەی روونە جاری ئاوا دوژمن زوو مەشکووک دەبێ دەڵێ:فڵان کەس ئێوە چی دەکەن لێرە!\nلەوە دەگەرێم حیزبی دێموکرات و ھێزی پێشمەرگە لە خەڵک جیا نین و ئەوان ئامادەن قووربانی بدەن.\nبەڵام:بزانین ئێمە چیمان ویستوە لە خەڵکی خۆمان! پەیامەکە داوای کردوە ھەرچی زووتر نان و پێداویستی بۆ ئێمە بگاتە شاخ!\nدوو:دەرمانی پێویست بە زووترین کات!\nسێ:بە زووترین کات نەفەر بچێت بۆ کومیتەی شارستانی سەردەشت! ھەرچی زووتر دەفتەری سیاسی ئاگادار بکرێ لە شەرایتی سەختی ئێمە.\nبەڵێ:لە شەوی تاریکی دواتر دا ھەموو ئەو راسپاردانە بە دڵ و گیان جێبەجێ کران.\nدەرمان بە پێی پێویستی ئێمە ،نان و گەیاندنی پەیامەکان ھەتا باتری بۆ بێسیمەکان.\nئێستا باشتر روونی دەکەمەوە:\nلە سەر دەرمانەکان لەو کاتە حەساسەدا زۆر مەترسیدار بوو بۆ ئەوان ،جا نەک ھەر ئەوە ، چەند کەسێک ئامادەکاریان کردبوو بریندارەکەشمان لێ وەربگرن و خۆیان بە ناوچەکان دا بیبەنەوە بۆ حیزب“\nبەو جۆرە دەرمانەکان گەیشتن و ھەرچی پێویستی ئێمە بوو.\nلێرە بەدواوە دەبێ چاوەروانی ئاکامی پەیامەکەمان بین ،بزانین کومیتەی شارستان چی کردووە.!\nزۆر پێویست بوو بۆ ھێور بوونەوەی ناوچەکە و ھەتا ئەو خەڵکانەی یارمەتی ئێمەیان دەکرد ،ئەو ماوە بە ھیچ جۆرێک نیشانەیەک لە خۆمان دەرنەخەین کە دوژمن پێی وا بێ لە ناوچەکەدا ماوین.مانەوەی ئێمە بەو جۆرەو لە چاوەروانی دا بە بریندارەوە چەند رۆژێکی ئەوەندە سەخت و ناخۆش بوون کە لە گێرانەوە نایەن.\nچەند جارێک نان و پێداویستی دیکە بۆ پێشمەرگەکان شەوانە دەیان ھێنا لە شوێنێکی دیاری کراو دایان دەنا و ئێمەش پێش ھەوا رووناک بوون دەچووین دەمان ھێنا بۆ لای خۆمان.\nتەنیا دەمھەوێ ئەوەش باس بکەم ،تەواوی ئەو دیمەنە ناخۆشانە بە دووربین فیلم“ی لێ ھەڵگیرایەوە!کە بەداخەوە ئێستا نەک لە ناو چوون ،بەڵکوو:خۆم باش ئاگادارم کە دەگەراینەوە بۆ بنکە سابیتەکان پاش ماوەیەک ئەگەر بۆنەیەک یا مراسم-ێک دەبوو داوای کاسێت“ی تازەمان دەکرد نەبوو! بە کوردی نەیاندەکڕی و دەبوایە ئەو رەنجە پاک بکرێتەوە دووبارە فیلمی نوێی لە سەری تۆمار بکرێ.بەشێکی زۆر لە فیلم“ەکان ھەر ئاوا لە ناو چوون…!\nئێستا سەر کێشی بە بڕیارێکی سەخت.\nدوای دوو رۆژ مانەوە لەو شوێنە ،بەرپرسان وا ساخ بوونەوە کە تیمێک لە پێشمەرگەکان بگەرێنەوە بەرەو قووڵایی ناوچە ،بە ھۆی ئەوەی کە ناوچەی سەردەشت بە تەواوی بە کەمین و ھێزێکی زۆر تەنرابوو بە ناچار دەبوا لە رێگای سنووری بانە“ەوە بڕۆن بۆ ئەو مەبەستە دەبوایە بەشێکی خاکی ئێراق ببڕی و پاشان واردی ناوچەی بانە“بن و جا دووبارە بپەڕنەوە بۆ ناوچەی سەردەشت.\nبەشێکی زۆر لە پێشمەرگەکان پێیان خۆش بوو لە گەڵ ئەو تیمە بڕۆن.ئەوە بوو تیمێک ساخ کرایەوە کە کاک رەحمان شۆکە و بەشێک لە بەرپرسان و چەند پێشمەرگەیەکی ئازا بوون.\nئێوارەیەک بە درەنگەوە ئەوان جیا بوونەوە ،ئێمەش بە دڵتەنگی ماڵ ئاوایین لێ کردن ،بە نیگەرانی ماینەوە بۆوەی بزانین چارەنووسی بریندارەکەمان بە کوێ دەگات.\nبا کەمێک باسی خۆمان بکەم جا دوایی لە زانیارییەکانی ئەو تیمەی رۆیشتوون بێبەش و ناکەم.\nدوای نزیکەی دوو رۆژ مانەوە لەو شوێنەی باسم کرد ،ئێوارەیەک بڕیارمان دا سەرکەوین بۆ شوێنێک کە ئاوێکی لێ بوو ھەروەھا بۆ حەسانەوەی خۆشمان زۆر باشتر بوو ،ئەوە بوو دەبوایە لە شوێنێکی زۆر سەخت بریندارەکە سەر بخەین کە شاخ و ھەڵدێرێکی زۆر چڕ بوو. ئێستاش نەمزانی چۆن توانین سەربکەوین ،کە بیری لێدەکەمەوە ،دەڵێم:ئێمە چ رێگایەکی سەخت و پڕ لە ئازارن دەپێوا! ئەوە چ ئیرادەیەک بوو دەیتوانی بەو جۆرە سەختییەکان ببڕێ.زۆر جار دەمگووت:ھێشتا بە بریندارەوە بەرەو دەڕەیەک دەڕۆین و کۆتایی بە چەند کەسێکی دیکەش دێت! یا لانی کەم بریندارەکە لە دەستمان بەر دەبێت و بۆ خۆی دەڕوات بەرەو ھەڵدێر ،ئاخر چاو لێبکە! نەفەرێک بریندارەکەی لە سەر کۆڵ بوو دەبوایە بە شاخە سەختەکان دا پەنجەکانی گیر بکات و ئەوەندەی دەرفەتیش ھەبێ دوو کەس لە تەنیشتەکان را دەستێکیان لە سەر لیباسەکانی بێت و جار جار پاڵی پێوە بنێن بۆوەی ھێزی ھەبێ بەرەبەرە سەر بکەوێ ،راستییەکەی ئەوەیە…! ئەوە ئێمەین لە دەست سەختییەکان ڕاناکەین و پاساو بۆ شانە خاڵی کردنەکانمان ناھێنینەوە ،بەڵێ:تەنیا بریندارێک بۆتە سوێندی مانەوە لە نیوان ژیان و مردن دا بۆ پێشمەرگەکان.\nئەوە گۆشەیەک بوو لە سەختییەکانی ژیانی پێشمەرگایەتی…..نا ئێمە کۆیلە نین! ئەوەتا بە ئارەقەو رەنجی خۆمان بێ ئەوەی کەس بخوازێ خەریکین گیان دەدەین! نا..ئەوە مێژووە بڕۆ بیخوێنەوە! بە باوەڕی من ھووشیار ترین مرۆڤەکان ئەوانەن کە بێ ھیچ چاوەروانییەک بۆ پاراستنی خاک و سەروەرییەکان خوێن دەدەن.\nدەی خۆ کۆڵ نادەین تا دەگەین..\nلە کۆتایی دا بڕۆن چیرۆکی شەھید بوونی مەحمەد شاڵی…و کۆمێنتەکەی کاک کەریم کۆدەڵەیی بخوێننەوە کە لە ژێر چیرۆکە تاڵەکە نووسیویەتی ئەو کەسەی بە نارنجۆکێک جەستەی خۆی شەقار کرد.\nجا ئەو کات لە بیروباوەڕی ئێرە بۆ رزگاری تێدەگەن ………\nلێرە تەواوی دەکەم\nبۆ ھەفتەی دیکە تەواوی رووداوەکان دەبڕمەوە\nجا دوایی کۆتایی بەو بیرەوەرییانە دەھێنم تا پاییزێ جا ئەگەر زوو دەرفەتم بوو ،ئەوە پاییزە زووێ! ئەگەر نەبوو ،درەنگ تر….\nئەوەی گرینگە من ھێشتا سەدان بیرەوەری ماوە بیگێرمەوە\nمن چاوی ھەموو ئەو کەسانە ماچ دەکەم لە پشتی ئێمە بوون بۆ ئەو ئەرکە پیرۆزە….\nوێنەیەکی جوانی پێشمەرگەکانی ھێزی گیارەنگ.وێنەکە کوونەمارێ“یە و ،پێدەچێ وەرێکەوتن بێ بەرەو ناوچە.\nکە دەبێ سووپاسی تێکۆشەر کاک شێرکۆ شێخ نووری بکەم بۆ ئەو وێنە جوانەی.


ڕاپۆرتێک سەبارەت بە ئەشکەنجە و کوشتنی هاوڵاتیان لە دەستبەسەرگەکانی مەریوان؛ منداڵان ئازاری سێکسی دراون | KHRN\nماڵ هه‌واڵه‌کانئازادیئازادی کۆبوونه‌وه\tڕاپۆرتێک سەبارەت بە ئەشکەنجە و کوشتنی هاوڵاتیان لە دەستبەسەرگەکانی مەریوان؛ منداڵان ئازاری سێکسی دراون\nپاریس، ٨ی بەفرانباری ١٣٩٨ / ٢٠١٩.١٢.٢٩. پاش بەرزبووەوەی لەناکاوی نرخی بەنزین و بەڕێوەچوونی خۆپیشاندانە جەماوەرییەکان لە شارە جیاوازەکانی ئێران، ناوەندە ئەمنییەکانی کۆماری ئیسلامی ئێران هەستان بە سەرکوتکردنی ناڕەزاییە ئاشتیانەکانی هاوڵاتیان. بەگوێرەی ڕاپۆرتی ڕاگەیەندنە سەربەخۆکان و ناوەندەکانی پاراستنی مافەکانی مرۆڤ لەو خۆپیشاندانانەدا سەدان کەس کوژران و هەزاران کەسی دیکەش برینداربوون. لەمیانەی ئەو خۆپیشاندانانەدا لانیکەم هەزار هاوڵاتی کورد دەستبەسەرکران کە چارەنووسی ژمارەیەکیان تاوەکو ئێستا نادیارە.\nتۆڕی مافەکانی مرۆڤی کوردستان بەمەبەستی بەبەڵگەکردنی توندوریژییەکانی هێزە ئەمنییەکان بۆ سەر هاوڵاتیان، دەستی داوەتە ئەنجامدانی چەند لێدوانێک لەگەڵ سەرچاوە متمانەپێکراوەکانی لە مەریوان، کرماشان، جوانڕۆ، سنە، بۆکان و ئیلام. ئەم ڕاپۆرتە دەرەنجامی ئەو لێدوانانەیە.\nکاوە کرماشانی، گوتەبێژی تۆڕی مافەکانی مرۆڤی کوردستان لەم بارەیەوە دەڵێت:”پاش تێپەڕبوونی مانگ و نیوێک بەسەر خپیشاندانەکانی مانگی خەزەڵوەردا، لە ئێستادا زانیاریی زیاتر سەبارەت بە توندوتیژییەکانی حکومەت دژی خۆپیشاندەران بە دەست دەگات. تۆڕی مافەکانی مرۆڤی کوردستانیش وەک ڕێکخراوێکی پارێزەری مافەکانی مرۆڤ کە چالاکییەکانی لەبارەی پرسە پەیوندیدارەکانی کوردستانەوە، لەم ماوەیەدا لەڕێگەی بەدواداچوونەکانییەوە دەستی گەیشتووەتە هەندێک بەڵگە کە پیشاندەری توندوتیژیی قورسی هێزە ئەمنییەکان لە دژیدەستبەسەرکراوانە لە شارە جیاوازەکانی کوردستان”.\nبە وتەی گوتەبێژی تۆڕی مافەکانی مرۆڤی کوردستان، ڕاگرتنی دەستبەسەرکراوەکان لە ژووری بچوکی تاکەکەسی دا بۆ ماوەیەکی زۆر، نەدانی خواردن بە دەستبەسەرکراوەن، دەرمان نەکردنی بریندارەکان و ڕێگەنەدان بە بەکارهێنانی توالێت چەند لە نمونە بەرچاوەکانی ئەو توندوتیژیانەن. چەندین ڕاپۆرت سەبارەت بە ئازاری سێکسی و هەروەها توندوتیژیی قورس به تۆڕی مافەکانی مرۆڤی کوردستان گەیشتووە.\nکرماشانی لە بەردەوامی دا ئاماژەی بە چەند خاڵێکی باسکراو لەم ڕاپۆرتەدا دا و گوتی: “لەم ماوەیەدا ڕاپۆرتی زۆرمان بەدەست گەیشتووە و هەوڵمان داوە ئەو ڕاپۆرتانە لەڕێگەی سەرچاوەکانی تۆڕەوە پشتڕاست بکەینەوە. بۆ ئێمە ئاشکرایە کە ئەشکەنجەی جەستەیی بەشێوەیەکی بەرفراوان لە دەستبەسەرگە ئەمنی و سەربازییەکاندا ڕوویداو و تەنانەت کوژرانی چەند هاوڵاتییەکیشی لێکەوتووەتەوە. هەروەها چەند ڕاپۆرتێکمان پێ گەیشتووە کە دەیسەلمێنن لانیکەم سێ خوێندکاری مێرمنداڵ لەو دەستبەسەرگانەدا ئازاری سێکسی دراون و هەڕەشەیان لێکراوە بە باتوم دەستدرێژیی سێکسێ دەکرێتە سەریان. ناسنامەی ئەو منداڵانە، بەمەبەستی پاراستنی ئاسایشیشان لە هەڕەشەکانی هێزە ئەمنییەکان، لای تۆڕی مافەکانی مرۆڤی کوردستان پارێزراوە”.\nدەستدرێژی و ئازاری سێکسیی دەستبەسەرکراوان\nبەگوێرەی ئەو زانیارییانەی دوو سەرچاوەی تۆڕ کە لە ڕۆژەکانی ٢٥ و ٢٦ی خەزەڵوەر / ١٦ و ١٧ی مانگی ١١ دا لە مەریوان دەستبەسەرکراون ، کە لە دەستبەسەرگەی ئیتلاعاتی سپای پاسداران لە مەیدانی سپای مەریواندا چەندین منداڵی ژێر ١٨ ساڵیش دەستبەسەرکرابوون و بۆ ماوەی چەند ڕۆژ لەگەڵ سەدان دەستبەسەرکراوەکەی دیکە ئەشکەنجە دراون.\nهێزە ئەمنییەکانی ئیتلاعاتی سپای پاسداران کە لەلایەن کەسێک بەناوی “حاجی مەیسەم”ەوە بەڕێوەدەبرێن هەڕەشەیان لەو منداڵانە کردووە بە بە باتوم دەستدرێژی سێکسییان دەکەنە سەرو پاشان ئازاری سێکسییان داون، ئەو سێ منداڵە پاش چەند ڕۆژێک بە بارمتە ئازادکراون بەڵام هەڕەشەیان لێکراوە کە بی هیچ شێووەیەک باسی ئەو ئازار و ئەشکەنجانە نەکەن.\nبەگوێرەی سەرچاوەکانی تۆڕ، بنەماڵەی ئەو منداڵانە پاش بینینی گیروگرفتە دەروونییەکانی منداڵەکانیان سەبارەت بەو ڕووداوە ئاگاداربوونەتەوە، بەڵام بەهۆی هەڕەشەکانی ئیتلاعاتی سپاوە نەیانوێراوە سکاڵا لەدژی بکەرانی ئەو تاوانە تۆماربکەن. ئەو منداڵانە هێشتا لەژێر کاریگەریی ئەو ئەشکەنجانەدان و نەیانتوانیوە ئەو ڕووداوانەی بۆتان ڕوویداوە بەوردی بیگێڕنەوە.\nهاوڵاتییەک کە لە میانەی خۆپیشاندانەکانی مەریواندا دەستبەسەرکرابوو و پاشان ڕابردوودا بە دانانی بارمتە ئازادکرا، لە لێدوانێکدا بۆ تۆڕی مافەکانی مرۆڤی کوردستان گوتی: “پاش ئەوەی دەستبەسەریان کردین یەکی کیسەیەکی ڕەشیان بەسرداکردین و سەر ئۆتۆمبێلێک لەجۆری پیجۆی ٤٠٥یان خستین. پاشان گواستینیانەوە بۆ شوێنێکی نادیار و لەناو ژووری بچوکی نیو مەتر بە نیو مەتریان کردین. هاوکات گوێمان لە دەنگی ئەشکەنجەدرانی دەستبەسەرکراوەکانی دیکە بوو. ژوورەکە ئەوەندە بچوک بوو کە نەماندەتوانی تەنانەت قاچمانی تێدا ڕاکێشین. لەو ماوەیەی لەوێ دەستبەسەرکرابووین تەنانەت تیکەیەک نانیشیان نەداینێ”.\nلە بەردەوامیدا گوتی کە نەیاندەزانی لە کوێ و لەلایەن چ ناوەندێکەوە دەستبەسەرکراون و بەم شێوەیە درێژەی بەقسەکانی دا: “شەوانە هەموومانیان دەبردە دەرەوە لە ژوورەکان و ناچاریان دەکردین جلەکانمان دابکەنین، پاشان ئاوی ساردیان پێدا دەکردین و لێیان دەداین.”.\nدوو شایەتحاڵی دیکەش لە مەریوانەوە بۆ تۆڕی مافەکانی مرۆڤی کوردستان دووان و گوتیان: “لە ڕۆژانی ٢٦ بۆ ٢٨ی خەزەڵوەر / ١٧ بۆ ١٩ی مانگی ١١، ئۆتۆمبێلی ئاگرکوژێنەوەیان بردە ناو حەوشەی ئیتلاعاتی سپا، شەوانە پاش ئەوەی دەستبەسەرکراوەکانیان ڕوت دەکردەوە دەیانگرتنە بەر ئاوی سارد و لێیان دەدان”.\nئەشکەنجەکان تەنیا تایبەت بەو دەستبەسەرگەیە نەبوون و هێزە ئەمنییەکان لە دەستبەسەرگەکانی ئیدارەی ئیتلاعات، ئیدارەی ئاگاهی و پۆلیسی مەریوانیش هاوڵاتیانیان ئەشکەنجە داوە.\n“ئاراس بافکاری”، هاوڵاتیی تەمەن ١٦ ساڵ و دانیشتووی مەریوان یەک لەو منداڵآنەیە کە لە میانەی خۆپیشاندانەکانی ڕۆژی ٢٥ی خەزەڵوەردا دەستبەسەرکراوە و بەتۆمەتی شکاندنی سەری فەرماندەی یەک لە بنکە پۆلیسەکان بۆ ماوەی ١٠ ڕۆژ دەستبەسەرکراوە و ئەشکەنجە دراوە.\nهەروەها هاوڵاتییەکی دیکە بەناوی “سوهەیب ئەسەدی” پاش دەستبەسەرکران گوازراوەتەوە بۆ دەستبەسەرگەی ئیدارەی ئاگاهی و ئەشکەنجە دراوە. سوهەیب بەهۆی ئەشکەنجەکانەوە دەست و قاچی لە جێگەوە شکاوە. ئەو هاوڵاتییە تەمەن ٢٤ ساڵە پاش ٥ ڕۆژ بە دانانی بارمتە ئازادکراوە، بەڵام پزیشکی داد بەدواداچوونی بۆ تەندروستییەکانی نەکردووە بۆ ئەوەی نەتوانێت لەدژی ئەشکەنجەکەرەکان سکاڵا تۆماربکات.\nگیان بەختکردن لەژێر ئەشکەنجەدا\nتۆڕی مافەکانی مرۆڤی کوردستان تا ئێستا توانیویەتی کە کوژرانی “ئیرشاد ڕەحمانیان”، هاوڵاتی تەمەنە ٢٤ ساڵی مەریوان لە ژێر ئەشکەنجەدا پشتڕاست بکاتەوە. تەرمی ئەو هاوڵاتییە ڕۆژی ٢٤ی سەرماوەز / ١٢.١٥ لەکاتێکدا دەس و قاچ و چەند ددانێکی شکێندرابوو لە ناو بەنداوی “گاڕان”ی سەربە مەریوان دۆزرایەوە.\nهەرچەند بەهۆی هەڕەشەی ناوەندە ئەمنییەکان، ڕێکەوتی ڕێکی دەستبەسەرکانی ئەو هاوڵاتییە نەزانراوە، بەڵام بەگوێرەی لێدوانی تۆڕی مافەکانی مرۆڤی کوردستان لەگەڵ سەرچاوە باوەڕپێکراوەکان، ناوبراو ڕۆژی ٢٥ی خەزەڵوەر / ١١.١٦ یان ٥ی سەرماوەز / ١١.٢٦ دەستبەسەرکراوە. ئیرشاد دوایین جار لەبەر بانکێکی نزیک بە مزگەوتی مەولەوەیی مەریوان بینراوە.\nسەرەڕای بەدواداچوونەکانی بنەماڵەی ڕەحمانیان بۆ وەرگرتنی زانیاری سەبارەت بە چارەنووسی ڕۆڵەکەیان، دادگا و ناوەندە ئەمنییەکانی مەریوان هیچ وەڵامێکی ئەو بنەماڵەیەیان نەدابووەوە. دواتر سەرچاوەیەکی حکومی بەو بنەماڵەئیەی گوتبوو کە کوڕەکەیان نێردراوە بۆ بەندیخانەی سنە، بەڵام پاش سەردانیان بۆ ئەو بەندیخانەیە تێگەیشتن کە ئەو زانیارییە دوور بوو لە ڕاستی. ئیرشاد ڕەحمان تا ئەو ڕۆژەی تەرمکەیە لە بەنداوی “گاڕان”دا دۆزرایەوە بێ سەروشوێن بوو.\nوێنەیەک نێردراوە بۆ تۆڕی مافەکانی مرۆڤی کوردستان کە پێدەچێت لەکاتی دەرهێنانەوەی تەرمی ئیرشاد ڕەحمانیان لە بەنداوی گاڕاندا گیرابێت. پزیشکی دادی مەریوان تا ئێستا هۆکاری گیان لە دەستدانی ئەو هاوڵاتییەی بەفەرمی ڕانەگەیاندووە.\nئەشکەنجەخۆپیشاندانە جەماوەرییەکانی ڕۆژهەڵاتی کوردستانمەریوان\nگەنجێکی تۆمەتبار بە کوشتن لە بەندیخانەی ورمێ لە...\n2 ئازار 2020


دابەشكردنی نەوت دەگاتە چەند ناوچەیەكی دیكە - تۆڕی میدیایی خەڵک\nبەڕێوەبەرایەتی نەوت و كانزاكانی سلێمانی ئاشكرای دەكات، كە سبەینێ نەوت لە قەرەداغ و سوورداش دابەش دەكرێت.\nبەڕێوەبەرایەتی نەوت و كانزاكانی سلێمانی لە ڕاگەیەنراوێكدا ئاماژەی بەوەكردووە، بڕیارە سبەینێ دوو شەممە 10/1/2022 نەوت لە سنوری قەزای قەرەداغ و ناحیەی سوورداش دابەش بكرێت لە ڕێگای كارتی زیرەكەوە.\nڕاشیگەیاندووە، بۆ هەرخێزانێك بڕی 200 لیتر نەوتی بە نرخی 55 هەزار دینار پێ دەدرێت.\nماوەی 3 مانگە دابەشكردنی نەوت لە هەرێم دەستی پێكردووە، كە لە عێراقەوە ڕەوانەی هەرێم دەكرێت، بەلام تا ئێستتا لەناو شاری سلێمانی تەنها 2 مەڵبەند نەوتیان وەرگرتووە.\nكۆبوونەوەی پەڕلەمانی عێراق دەستی پێكرد\n11 کانونی یەکەم 2021 2.40 pm\nخەڵك- ماوەی نزیكەی دوو مانگە دابەشكردنی نەوتی سپی بە بڕیاری حكومەتی هەرێم دەستی پێكردووە، بەڵام زۆر بەخاوی بەڕێوەدەچێت…


یاریەکانی پشت پەردەی هەڵبژاردنی نێچیرەڤان : چاوی گەل\nیاریەکانی پشت پەردەی هەڵبژاردنی نێچیرەڤان\nنوسەر : ئارام ئەحمەد لەبەرواری : مارس - 29 - 2019\nنێچیرەڤان هەمو هەولی خستە گەر تا بە زۆرینەی دەنگی ئەندام پەرلەمانەکان ببێتە سەرۆکی هەرێم، بەڵام تەنها 68 دەنگی بەدەست هێناو شکستی خوارد.\nبەرلەوەی کاتی هەلبژاردنەکە بێت، نێچیرەڤان ئەیویست دوای بخات، مەسرور کێشەی پارێزگاری کەرکوکی وروژاندبو تا یەکێتی بەشداری دەنگدانەکە نەکات و فشاری لە هێمن هەورامی و ئومێدو ئەوان کرد کە ئەبێت بکرێت، بۆ ئەوەی نێچیر دەنگی کەم بهێنێت و سەرکەتویش بو.\nکۆسرەت ڕەسوڵ بۆ ئەوەی بڵێ من خاوەن بڕیارم، لەگەڵ مەسعود ڕێکەوتبو، ئەو ئەیویست فراکسیۆنی یەکێتی بەشداری بکات، بەلام ماڵ مام جەلال بە کۆسرەتیان وت، راستە تۆ براگەورەی بەلام خاوەنی بڕیار نیت و قسەت ناخوات ،لێرەوە هەم لەکۆسرەتیان دا، هەم لە ڕێکەوتنەکەی لەگەڵ مەسعود.\nیەکێتی توانی سەرۆکایەتی هەرێم بە گۆران بکات، دەنگی بەگۆران دا بە نێچیرەڤان.\nسبەینێکی تر خۆیشی بەشداری ئەکات لە حکومەتەکەی مەسرورو، ئەلێت،ئێمە لەکاتی هەلبژاردنی سەرۆکی هەرێمدا نەبوین، دەنگمان نەدا، لە کارا کردنەوەی سەرۆکایەتی هەرێمیشدا نەبوین.\nیاریەکان هەر ئەمانەن، ئەوەی لێرەدا شوڵکی تەڕ بەرلوتی کەوت ودۆراندی گۆرانی گردەکە بو. خراپتریش ئەدۆڕێ.\nوەک ئەبینن، هەر حیزبەکان نین دژی یەکن و دانویان بەیەکەوە ناکوڵێت، لە ناو هەر حیزبێکیشدا، دژایەتی و ملشکاندنی یەکتر هەیەو پڕە لە باڵبالێن و پیسخۆری.\nهەرچی یەکێتیشە خراپ لە گۆرانی گردەکەی توند دەکات،،هەڵبەتە بیلامانا!!!!!.


عێراق - هەواڵەکانی جیهانی ئیسلام\nپێنج شه‌ممه 23 حوزه‌یران 22 - 16:37\nگروپی تازە پێکهێنراوی “احرار العراق” بەرپرسیارێتی خۆی لە ژمارەیەکی هێرش بۆ سەر بنکەی سەربازیی تورکیا لە باکووری عێراق راگەیاند.\nپێنج شه‌ممه 23 حوزه‌یران 22 - 13:03\nسەدر: ئێران دەستێوەردانی لە کاروباری عێراقدا نەبووە\nسەرۆکی ڕەوتی سەدر ڕایگەیاند کە ئەو هەواڵانەی باس لەوە دەکەن فراکسیۆنی ئەم ڕەوتە لە پەرلەمان بە گوشار و هەڕەشەی ئێران کشاوەتەوە، درۆیە و هیچ بنەمایەکی نییە.\nدوو شه‌ممه 20 حوزه‌یران 22 - 18:30\nلەناوبردنی ٦ حەشارگەی داعش لە ناوەڕاستی عێراق\nهەواڵەکانی جیهانی ئیسلام؛ هێزە ئەمنی و سەربازییەکانی عێراق لە ئۆپەراسیۆنێکی هەواڵگری و مەیدانیدا شەش حەشارگەی تیرۆریستانی داعشیان دۆزیەوە و لەناویان برد.\nیه‌ك شه‌ممه 19 حوزه‌یران 22 - 16:55\nشارەزایەکی کاروباری عێراق سەبارەت بە کشانەوەی سەید موقتەدا سەدر و ڕەوتەکەی لە پەرلەمانی ئەم وڵاتە، وتی کە ئەگەرچی سەدرییەکان دەڵێن لە چالاکی سیاسی بۆ پێکهێنانی حکومەت دوور دەکەونەوە، بەڵام هێشتا لە پێکهاتەی حکومەت بە تایبەت حکومەتە خۆجێیەکان بوونیان هەیە و تێڕوانینی ئەوان ئەوەیە کە لە داهاتوویەکی نزیک و کورت ماوەدا خۆپێشاندانێکی گەورە لە عێراق ڕوو دەدات، ستراتیژی ئەوانیش ئەوەیە کە پەیامی ئەوە بە خەڵک بدەن سەدرییەکان بەشێک لەم دەسەڵاتەی ئێستا نین.\nشه‌ممه 18 حوزه‌یران 22 - 22:56\nنوێنەری هاوپەیمانی دەوڵەتی یاسا لە پەرلەمانی عێراق رایگەیاند کە سەرۆک وەزیرانی کاربەڕێکەری عێراق ئەگەر بەشداری لە کۆبوونەوەی شاری ڕیاز بۆ ئاساییکردنەوەی پەیوەندییەکان لەگەڵ رژێمی زایۆنیستیدا بکات، بە تۆمەتی خیانەت لە پەرلەمان لێپرسینەوەی لەگەڵ دەکرێت.\nشه‌ممه 18 حوزه‌یران 22 - 00:42\nهێرشی ڕۆکێتی کرایە سەر بنکەی سەربازی تورکیا لە عێراق\nبنکەی سەربازی تورکیا لە ناوچەی زێلکان بە چەند ڕۆکێتەوە کرایە ئامانج.\nهه‌ینی 17 حوزه‌یران 22 - 21:30\nلە کۆبوونەوەی سەرکردەکانی چوارچێوەی هەماهەنگی چی گوزەرا؟ / بۆ مستەفا کازمی بەشداری کۆبوونەوەکەی کرد؟\nبۆ یەکەم جار، مستەفا کازمی سەرۆک وەزیرانی عێراق لە کۆبوونەوەی ڕۆژی پێنج شەممە 16 ی حوزەیرانی ماڵی فالح فەیاز سەرۆکی دەستەی حەشدی شەعبی بەشداریی کرد.\nپێنج شه‌ممه 16 حوزه‌یران 22 - 15:40\nموقتەدا سەدر کشانەوەی خۆی لە پرۆسەی سیاسی عێراق راگەیاند\nدوابەدوای دەستلەکارکێشانەوەی ئەندامانی فراکسیۆنی سەدر لە پەرلەمانی عێراق، سەرۆکی ڕەوتی سەدریش کشانەوەی خۆی لە پرۆسەی سیاسی عێراق راگەیاند.\n1 2 3 … 34 بابەتی پێشووتر


پەرلەمانتارێكی پارتی هێرش دەکاتە سەر ئیدارەی گەرمیان\n4/14/2019 2:03:48 PM\nبینراوه : 1036\nپەرلەمانتارێکی فراکسیۆنی پارتی کە فەرمانی گرتنی هەیە، هێرش دەکاتە سەر ئیدارەی گەرمیان و ڕێکخەرانی مەراسیمی ساڵیادی ئەنفال و بە پلانگێڕان دژی تۆمەتباریان دەکات.\nسەر لە بەیانی ئەمڕۆ 14/4 و لەکاتی بەڕێوە چوونی مەراسیمی ساڵیادی ئەنفالدا، بڕیار وابوو کە وتاری پەرلەمان کوردستان لە لایەن بەهمەن کاک عبداللە پەرلەمانتاری فراکسیۆنی پارتیەوە بخوێندرێتەوە، بەڵام ئێدارەی گەرمیان ڕێگەینەداوە کە ئەو پەرلەمانتارە وتاری پەرلەمان بخوێنێتەوە.\nبەگوێرەی زانیارییەکانی رادیۆی دەنگ پێش دەسپێکردنی مەراسیمەکە لەلایەن ئیدارەی گەرمیانەوە پێیان وتراوە کە رێگەنادرێت وتاری پەرلەمان لەلایەن بەهمەن کاکە عەبدوڵاوە بخوێندرێتەوە بەهۆی ئەوەی کە ناوبراو فەرمانی گرتنی لەلایەن دادگاوە هەیە و لە ساڵی 2015 وە لە گەرمیان هەڵهاتووە.\nهاوکات لە ڕونکردنەوەکیشدا ئەو پەرلەمانتارە هێرشی توند دەکاتە سەر ئیدارەی گەرمیان و قایمقامی کەلار و ڕێکخەرانی مەراسیمەکە، هەروەک بە پلانگێڕان دژی تۆمەتباریان دەکات.\nهەر لە ڕونکردنەوەکەیدا دەڵیت: لەلایەن بەڕێزان سەرۆک و جێگری سەرۆکی پەرلەمانی کوردستانەوە ، ئاگادار کرام کە من بەنوێنەرایەتی سەرۆکایەتی پەرلەمانی کوردستان وتاری پەرلەمانی کوردستان بخوێنمەوە .بەڵام بەداخەوە لەلایەن ئیدارەی گەرمیان و قایمقامی کەلار و ڕیکخەرانی مەراسیمەکەوە دەست کرا بەپیلان گێڕان و هەوڵدان بۆ ڕیگری کردن لەو کارە.\nئەو پەرلەمانتارەی پارتی دەڵێت: کەس و کاری سەربەرزی ئەنفالکراوانی گەرمیان بە پێشوازی گەرمیان و دەست لەمل کردنمان ووڵامی ئیمەیان دایەوە و ، بەهوتافی ( درۆدەکەی درۆدەکەی ) بۆ ووتاری ئیدارەی گەرمیان ووڵامی ئێوەشیان دایەوە .\nبەهمەن کاک عەبدوڵا، پەرلەمانتاری فراکسیۆنی پارتی لە پەرلەمانی کوردستان بەتۆمەتی تەقەکردن لە خۆپیشاندەران لە ساڵی 2015 وە فەرمانی گرتنی بۆ دەرچووە و لەو کاتەوە لە هەولێر نیشتەجێیە.\nژماره‌ی سه‌ردان 2789838 میوان 17


پەڕاوی کیشلۆڤسکی: گفتوگۆ لەگەڵ پرایزنەر، ئاوازدانەری ناوداری فیلمەکانی کیشلۆڤسکی » DidiMn\nسەرەتا / چاوپێکەوتن/ڕاپۆرت/سینەما / پەڕاوی کیشلۆڤسکی: گفتوگۆ لەگەڵ پرایزنەر، ئاوازدانەری ناوداری فیلمەکانی کیشلۆڤسکی\nدیدی من – ڤیلەیج ڤۆیس، بی بی سی ڤۆیس\nلە ئینگلیزییەوە: لێوەند بەناز\nدەکرێت لە ڕێگەی کارکردنی نزیکەوە لەگەڵ ئاوازدانەرێکدا، کاریگەرییەکی درێژخایەن و تۆکمە لەسەر دید و تێڕوانینی فیلمسازێک دروست ببێت. پەیوەندییە پڕ سیمبولیکییەکانی نێوان ئالفرێد هیچکۆک و بێرنارد هێرمان، فێدریکۆ فێلینی و نینۆ ڕۆتا، ئاکیرا کورۆساوا و فومیۆ هایاساکا دەرخەری ئەوەن کە میوزیک و وێنە ناتوانن لە یەکدی جودا بکرێنەوە، کاتێک دەرهێنەر و ئاوازدانەر لە بەرزترین ئاستی بەهرەمەندی خۆیاندا بە یەکەوە کار دەکەن. یەکێک لە گرنگترین هاوبەشەکانی کریستۆڤ کیشلۆڤسکی لەگەڵ موزیسیانی پۆڵەندی زپیگنیەڤ پرایزنەردا بووە، کە یەکەم کاری لەگەڵ دەرهێنەرەکدا لە فیلمی ”ناکۆتا”ی ١٩٨٥دا بووە، دواتریش لە هەموو فیلمێکی کیشلۆڤسکیدا بەشداری کردووە. زیپیگنیەڤ پرایزنەر ئاوازدانەری میوزیکی فیلمە. لە پێنجی مایسی ١٩٥٥دا لە بیلسکۆ بیالا لەدایک بووە. لە ئێستادا زپیگنیەڤ پرایزنەر بەردەوامە لە دانانی ئاوازی میوزیکی سەربەخۆ و میوزیکی فیلم. سکۆرە سیمفۆنیکەکانی پرازینەر، هەر لە ئۆپێرا مەزنەکەی سێینەی سێ ڕەنگەکانەوە تاوەکو دەنگە خەمگین و دژوارەکانی زنجیرەی دێکەلۆگ، توانیویانە سروشتی شاراوەی ڕۆحانیبوونی چیرۆکخوانییەکانی کیشلۆڤسکی دەربخەن و لەوێشەوە زیاتر پەرە بە ستایلەکەی بدەن.\nپارچەکانی پڕایزنەر بە سادەیی هەڵناستن بە دروسکردنی هەستی کارەکتەرەکان، بەڵکو هەست دەکەیت کە میوزیکەکە بەڕاستی بەشێکە لە چیرۆکخوانی فیلمەکە. ئەمە بە ئاشکرا لە فیلمی ”شین”دا دەبینرێت، کە دەربارەی بێوەژنێکە کە هاوژینەکەی کۆمپۆزەرێک بووە و لە ڕووداوێکی هاتوچۆدا گیانی لەدەست داوە. سکۆرەکانی پڕایزنەر هەرگیز میوزیکێکی باکگراوند نین کە تەنها فیلمەکە جوان بکەن. دیارە هەر لەبەر ئەمەشە پارچەکانی لێهاتویانە لە کۆنسێرتەکاندا دەژەندرێت.\nپرایزنەر لە نوێترین چاوپێکەوتنی لەگەڵ ماڵپەڕی ڤیلەیج ڤۆیسو بی بی سی ڤۆیس دا فەلسەفەکەی خۆی ڕوون دەکاتەوە و دەڵێت ”میوزیکی فیلم نابێت خەریکی ڕونکردنەوەی ئەو شتانە بێت کە ئێمە لەسەر شاشەکە دەیانبینین، بەڵکو دەبێت ڕۆڵێکی مێتافیزیکی هەبێت. میوزیکی فیلم ڕەهەندێکی درامی فیلمەکەیە.”\nپرایزنەر و کیشلۆڤسکی لەکاتی کارکردندا\nهەر لە فیلمی ناکۆتای ساڵی ١٩٨٥ەوە، پرایزنەر تاوەکو مەرگی کیشلۆڤسکی لە ساڵی ١٩٩٦دا هاوکارێکی نزیکی کیشلۆڤسکی بووە. پرایزنەر لە هەموو فیلمێکی دەرهێنەرەکەدا کاری کردووە و هەندێک لە کارەکانیان وەک وەرچەرخانێکی جیهانیی میوزیکیش ڕۆڵیان بینیوە. (تەنانەت بەیەکەوە هەڵساون بە دروستکردنی کەسایەتی ئاوازدانەرێکی ئەڵمانیی ساختە. بۆ ئەوەی لە ژێر ناوی ئەودا پرایزنەر میوزیکە گەورە و سیمفۆنییەکانی بنووسێت)\nزیپیگنیەڤ پرایزنەر ئاوازدانەری میوزیکی فیلمە. لە پێنجی مایسی ١٩٥٥دا لە بیلسکۆ بیالا لەدایک بووە. لە ئێستادا زپیگنیەڤ پرایزنەر بەردەوامە لە دانانی ئاوازی میوزیکی سەربەخۆ و میوزیکی فیلم.\nبۆچی ئاوازدانەری فیلمت هەڵبژارد نەک جۆرێکی دیکەی ئاوازدانەری؟\nپرایزنەر: ساڵی ١٩٧٨ دەستم کرد بە کاری ئاوازدانەری فیلم. هەرگیز پلانم بۆ دانەنابوو، شتێک نەبووە بە هەڵبژاردنی خۆم بووبێت، بودجەش؛ بودجە تەنیا لە پیشەسازی فیلمدا دەست دەکەوێت. ڕاستییەکەی بە ڕێکەوتیش بوو. جارێکیان لە شاری کراکۆف بووم، دەرهێنەر ئاندرێی پاپۆژینسکی، کە دەرهێنەرێکی بەناوبانگی دۆکیۆمێنتەری ئێرە [پۆڵەندا] بوو، داوای لێ کردم کە ئاوازی میوزیکێک بۆ فیلمەکەی دابنێم. ئەوەش یەکەم میوزیکم بوو بۆ کورتەفیلمێک. دواتریش کیشلۆڤسکیم ناسی. (هەناسەیەکی قووڵ هەڵدەمژێت) خۆت دەزانیت!.\nوا قسە دەکەیت هەمووی زنجیرە ڕووداوێکی بە ڕێکەوت بووبێت. بەڵام دەبێت لە شوینێکدا بڕیاڕ و هەڵبژاردنی خۆتی تێدا بووبێت، دەبێت شتێک لەو دەرهێنەرانەدا هەبووبن کە کارت لەگەڵ کردوون بۆ ئەوەی وات لێ بکەن کە وەک ئاوازدانەرێکی فیلم بمێنیتەوە.\nپرایزنەر: ڕاستییەکەی، بەڕای من، هەندێک شت بە ڕێکەوت ڕوو دەدەن. لە ژیانی مندا ڕووداوی بە ڕێکەوت بەڕاستی گرنگە. گەر لێم بپرسیت بۆ لێرەم، نازانم. گەر لێم بپرسیت بۆ لە کراکۆف بووم، نازام، تێدەگەیت، هەموو شتێک بە ڕێکەوت ڕوو دەدات. ئەستەمە بتوانیت هەموو ڕووداوێک ڕوون بکەیتەوە.\nکەواتە دروستبوونی پەیوەندیت لەگەڵ کیشلۆڤسکیدا چۆن بوو؟ ئایا ئەوەش رێکەوت بوو؟\nپرایزنەر: بەڵی، ڕێکەوت بوو. چونکە یەکەم ئاوازدانانی فیلمم لە هەمان ستۆدیۆدا بەرهەم دەهێنرا کە کیشلۆڤسکی تێیدا کاری دەکرد. کیشلۆڤسکیش ئەم فیلمەی بینی، هات و پێی وتم ”سەیرکە دەزانم تازە هاتوویت بۆ کراکۆف، بەڵام میوزیکەکەت شتێکی نوێی تێدایە و کارم لەگەڵدا بکە.” بیرمە فیلمی ناکۆتا یەکەم فیلمم بوو، ساڵی ١٩٨٤ بوو. ڕاستییەکەی ئەو کاتە سەردەمێکی قورس بوو، چونکە پۆڵەندا هیچ ئازادییەکی نەبوو، فەرمانی سەربازی جێبەجێ دەکرا.\nکیشلۆڤسکی داوای لێ کردم ئاوازی فیلمەکەی دابنێم، بەڵام کێشەکە ئەوە بوو کە ئەو لە وارشۆ (پایتەختی پۆڵەندا) دادەنیشت، منیش لە کراکۆف. هیج کاتمان نەبوو. وەک ئێستا نەبوو بتوانین فیلمەکە بەرینەوە ماڵەوە [مەبەستی لە ڕێگای فلاشەوە] لەو کاتەدا من لە وارشۆ فیلمەکەم بینی، گەڕامەوە بۆ کراکۆف، دەبوایە فیلمەکەم لە بیر بمێنێت، دەبوایە هەموو خاڵ و ساتەکانم لەبیر بمینێت. دواتر میوزیکەکە کۆمپۆز بکەم، بگەڕێمەوە بۆ وارشو و ببینین میوزیکەکە چۆن لەگەڵ فیلمەکەدا کار دەکات.\nئەم ڕێگای کارکردنە لە لایەکەوە زۆر داهێنەرانەیە، بەڵام لە لایەکی تریشەوە تەواو مەترسیدارە بۆ کۆمپۆزەریک. تۆ دەبوایە تەواوی خاڵەکانی فیلمەکەت لە بیر بوایە، بتزانیایە میوزیکەکە دەبێت چەندێک درێژ بێت، دواتر لەگەڵ فیلمەکەدا لێی بدەیتەوە بۆ ئەوەی بزانیت چەندێک سەرکەوتووانە دەرچووە. ئەم ڕێگایە مەترسیدارانە ئەزمونگەرییە.\nپرایزنەر: تا ئاستێک. ڕاستیەکەی زۆر جار هەست دەکەم میوزیکەکانی ئێستا زیاد لە پێویست لەگەڵ فیلەمەکانیاندا دەگونجێن…\nزیاد لە پێویست؟\nپرایزنەر: بەڵی، زیاد لە پێویست! هەست دەکەم ئێستا زیاد لە پێویست دەگونجێن. هیچ شتێکی میتافیزیک لە میوزیکەکاندا نییە، هیچ دڵێک بوونی نییە. لە ئێستادا کە میوزیک بۆ فیلم دروست دەکەم، قورسە هەڵەیەک بکەم. ئەستەمە هەڵەیەک بکەم!\nلە ماڵەوە فیلمەکەت پێیە، دەتوانیت بە سەدان جار تەماشای بکەیتەوە. دەتوانیت میوزیکەکەت بە دەیان ڤێرژنی جیاواز کۆمپۆز بکەیت. ئەستەمە هەڵە بکەیت. بەڵام لە هەمان کاتدا بە هۆی ئەمەوە میوزیکەکە پێکهاتەی میتافیزکی خۆی لە دەست دەدات. ڕاستییەکەی ژیان بە ڕێکەوتەوە مانادارتر و گرنگتر دەبێت. هەمان شتیش ڕاستە بۆ فیلم و میوزیک. یەکەم هەست [کە لە لایەن فیلمەکەوە بۆ ئاوازدانەر دروست دەبێت] زۆر گرنگە.\nهەستت بەرامبەر فیلمەکانی کیشلۆڤسکی چی بوو؟ چونکە دواتر حەڤدە فیلمتان بەیەکەوە دروست کرد، لە ١٩٨٤ەوە تاوەکو مەرگی، تۆ تاکە کۆمپۆزەری بوویت. ئایا ئەو شتە میتافیزیکییەت لەگەڵ کیشلۆڤسکیدا دۆزییەوە؟\nپرایزنەر: ڕاستییەکەی بڕوامان بە یەکتر هەبوو. من بڕوام بە کریستۆف هەبوو، ئەویش بڕوای بە من هەبوو، چونکە من، کوڕێکی زۆر گەنج بووم. ژیانمان لە هەمان فەزادا بوو، تێدەگەیت؟ هەمان کتێبمان دەخوێندەوە، هەمان فیلممان دەبینی، هەمان ئارەزوومان هەبوو، وەک خلیسکێنەی سەر بەفر. هەوڵیشمان دەدا بە هەمان ڕێگادا بڕۆین. هەر ئەوەندە.\nکەواتە دەتوانیت پێناسەی ئەو ڕێگایە بکەیت؟ بۆ نموونە بەناوباگترین کار کە بە یەکەوە کردبێتتان سێینەی ڕەنگەکان بووە. بۆ نموونە لە یەکەم فیلمی سێینەکەدا، فیلمی شین، کە دەربارەی هاوژینی ئاوازدانەرێکە لە ڕووداویکی هاتوچۆدا دەمرێت، هەست دەکەیت کە میوزیکەکە کارەکتەرێکە بۆ خۆی و شانبەشانی کارەکتەرەکانی دیکە بەشداری درامای فیلمەکە دەکات. ئایا کیشلۆڤسکی بەم جۆرە ڕۆڵی میوزیکی دەویست لە فیلمەکەدا، یاخود تۆ؟\nپرایزنەر: با شتێکت پی بڵێم. میوزیک لە فیلمدا ڕۆڵی هاوبەشێک دەبینێت. بە تەنها سیناریۆ، ئەکتەر، یان چوزانم ئیفێکتی سینەمایی ڕۆڵی هاوبەش نابینن، بەڵکو میوزیکیش ئەم ڕۆڵە دەبینێت و دەبێت بە بەشێک لە فیلمەکە. تەنیا بەشە کە بتوانێت میتافیزیکبوونی فیلمەکە لە دروستبوون تەواو بکات؛ تۆ هەرگیز میوزیکەکە نابینیت، بەڵکو هەست بە میوزیکەکە دەکەیت.\nبۆ کریستۆڤ، هەرچەندە گەر گوێیشی زۆر میوزیکی نەبووبێت، بەڵام بڕوای بە من هەبوو. بۆیە بە دڵنیاییەوە ئەو پرسیارەی دروست دەبێت ئەمەیە: چی دەبوو گەر ئەو میوزیکەی ئاوازم بۆ دانا خراپ بوایە؟ نازانم، لەوانەیە ئاوازدانەرێکی تری هەڵبژاردایە، یاخود لەوانەیە فیلمەکە خراپ دەرچووبا. ڕاستییەکەی من بەردەوام ئاوازی میوزیک بۆ خۆم دادەنێم، دەبێت دوای ئارەزووی خۆم بکەوم. نازانم…\nڤیرۆنیک لە فیلمی دوانە ژیانی ڤیرۆنیکدا، گوێ لە ئاواز دەگرێت\nبەڵام سەیرکە، ئەو خاڵەی لێرەدا سەرنجڕاکێشە ئەمەیە، ئەو میوزیکەی تۆ دەتەوێت بۆ خۆتی بنووسیت، دەبێت هاوبەشێکی زۆر چاک بێت بۆ فیلم و دراماکانی کیشلۆڤسکی.\nپرایزنەر: بەڵێ! ڕاستە. لەوانەیە هۆکارەکەشی ئەوە بێت کە هەردووکمان بە هەمان زمان قسەمان دەکرد. با شتێکت پێ بڵیم، کاتێک لەگەڵ کیشلۆڤسکیدا کارم دەکرد، پەیوەندیمان وەک دەرهێنەر و ئاوازدانەر نەبوو، بەڵکو پڕاوپڕ وەک ژیانی خۆمان بوو. ژیانی ئێمە بریتیی بوو لە دروستکردنی فیلم، بیرمە لە سەرەتاکانی ١٩٩٠دا [ئەو ماوەیەی کیشلۆڤسکی واز لە دەرهێنان دەهێنێت] نەمدەزانی لە دنیادا چی دەگوزەرێت، چونکە ئێمە بەیەکەوە یەکتریمان تەواو دەکرد، بەیەکەوە تیشکمان دەخستە سەر فیلمەکەمان و هونەرەکەمان. زۆر بە سادەیی.\nچۆن میوزیکی دیکالۆگت درووست کرد، لە کاتێکدا دەکرێت پرۆژەکە وەک دە کورتەفیلمی سەربەخۆ تەماشا بکرێت؟ ئایا گرنگ بوو بە درێژایی زنجیرەکە یەکگرتوویی میوزیک بهێڵیتەوە؟\nپرایزنەر: بیرۆکەکەی من بریتی بوو لە دروستکردنی میوزیکێکی جیاواز بۆ هەر ئەڵقەیەکی زنجیرەکە. ئەو بابەتەی لە سەرەتای هەموو ئەڵقەیەکیشدا دووبارە دەبووەوە، وەک لکێنەری میوزیکەکان کاری دەکرد. کارێکی ئاسان نەبوو، چونکە وینەگرتنی زنجیرەکە لە یەکەم ئەڵقەوە تاوەکو کۆتایی نەبوو. بۆیە ئەمە وای لێ کردم میلۆدییەک دروست بکەم کە بە درێژایی زنجیرەکە بگونجێت، بەڵام هەر ئەڵقەیەکیش میوزیکێکی ڕۆحانی هەبوو کە ڕێنوێنی ئەڵقەکەی دەکرد و لە ڕێگەیەوە کەشێکی میوزیکی تایبەتی بۆ دروست دەکرد.\nدەتوانیت پڕۆسەی کارکردن لەگەڵ کیشلۆڤسکیدا باس بکەیت؟ دیارە دوای ناسینی تۆ میوزیک ڕۆڵیکی گەورەتری وەرگرت لە فیلمەکانیدا.\nپرایزنەر: کارکردنم لەگەڵ کیشلۆڤسکیدا زۆر نزیک و شەخسی بوو. لە جیهانی فیلمدا نموونەی زۆرتر لەم جۆرە کارکردنە هەن؛ فێلینی و نینۆ ڕۆتا، سێرجیۆ لیۆنێ و مۆریکۆن، هیچکۆک و هێرمان. هەموو دەرهێنەرێکی باش دەزانیت میوزیک لە فیلمەکەیدا ڕۆڵی چی دەبینێت، دەزانێت چاوەڕوانی چی لە میوزیک بکات و پێویستی بە زانینی شێوازی کارکردنی ئاوازدانەرەکەش نییە. هەمووی کەوتۆتەوە سەر متمانە، هەروەها دەشکەوێتەوە سەر ئەو هەستانەی دەرهێنەرەکە دەیەوێت لە فیلمەکانیدا بە دەستی بهێنێت. بە ڕای من میوزیکی فیلم نابێت خەریکی ڕوونکردنەوەی ئەو شتانە بێت کە ئێمە لەسەر شاشەکە دەیانبینین، بەڵکو دەبێت ڕۆڵێکی میتافیزیکی هەبێت. [میوزیکی فیلم] ڕەهەندێکی درامی فیلمەکەیە.\nئاوازی پرایزنەر لە ساوندتراکی دێکەلۆگی شەشدا\nبەڕاستی دێکەلۆگ چاک بێدەنگی بەکار دەهێنێت. لەو دیمەنانەی کە ترۆپکی ئەلقەکەن، میوزیک زۆر بە کەمی بەکار دێت. بۆ نموونە، دێکەلۆگی پێنجەم ”کورتەفیلمێک لەسەر کوشتن” بە شێوەیەکی سامناک بێدەنگە.\nپرایزنەر: گرنگترین میوزیکی فیلم بریتییە لە بێدەنگی. بەڵام بۆ ئەوەی گوێمان لە بێدەنگی بێت، دەبێت لە پێش و پاشی بێدەنگییەکەدا شتێک بژەنین. بێگومان ئەم قسەیە بۆ فیلمە ئەمەریکییەکان ئیش ناکات. هەتا فیلمی ئەمەریکی زیاتر ببینم، زیاتر بۆم دەردەکەوێت کە دەرهێنەرەکان لە بێدەنگی دەترسن، چونکە لە بیریان کردووە کە بێدەنگی باشترین میوزیکە. دەڵێیت خۆیان بڕوایان بەو کارە نییە کە دەیکەن. گەر لە فیلمێکدا کەسەکان خۆشەویستی بکەن، ئەوکات میوزیکەکە خۆشەویستییەکەیان دەژەنێت؛ گەر بکوژن، ئەو کات میوزیکەکەش دەکوژێت. هەندێک جار پێنج چرکە بێدەنگی هەیە و هیچی تر. من و کیشلۆڤسکی بە ڕێگایەکی تەواو جیاواز کارمان دەکرد. بڕوامان وا بوو میوزیک دەتوانێت جۆریک لە هەست ببەخشێت کە دوای بیستنی بتوانین ئەزموونی ئەو شتە بکەین کە سیمۆن ڤایڵ پێی دەڵیت ”بێدەنگی تەواو” ئەمە مەزنترین میوزیکی فیلمە.\nئەو کاریگەریانە چی بوون کە کاریان لەسەر میوزیکەکانت هەبووە؟ ئایا پۆڵەندا لە کاتی گەورەبوونتدا بەرامبەر میوزیکی ڕۆژئاوایی کراوە بوو؟\nپرایزنەر: لە کاتی گەوربوونمدا تا ئاستێک میوزیکی ڕۆژئاوایی لە پۆڵەندادا بەردەست نەبوو. بەڵام ئایڕۆنیکیانە فیلمەکانی فێلینی لە پۆڵەندادا زۆر بەناوبانگ بوون، چونکە فیلمەکانی ئەو دەربارەی سیاسەت نەبوون. لەوێوە بۆم دەرکەوت میوزیک دەتوانێت چ ڕۆڵێکی گرنگی لە فیلمدا هەبێت. کەواتە دەتوانم بڵیم کارکردنی نێوان فیلینی و نینۆ ڕۆتا هاندەر بووە بۆم. مەبەستم لە ستایلی میوزیکەکە نییە، بەڵکو ئەو ڕیگایەی میوزیکی تێدا بەکار هێنراوە، لەگەڵ هێزەکەیدا. دێکالۆگیش بەرهەمی ئەو هاندانە بووە.\nسەرسامم بەو سروشتە ئاینی و کۆرسییەی میوزیکەکانت هەیانە. پیم وا بێت پۆڵەندا زۆر کێشەی لەگەڵ ئایین و میوزیکی ئایینی نەبووە بە بەراورد، بۆ نموونە، بە یو ئێس ئێس ئار.\nپرایزنەر: ئو ئێس ئێس ئاڕ هیچ پەیوەندیی بە میوزیکی ئایینییەوە نەبوو، بەڵام میوزیکی کۆرسی لە کاتی جەنگی جیهانی دووەمدا زۆر بەکار دەهێنرا بۆ بەرزکردنەوەی ورەی سەربازەکان. دەنگی مرۆڤ باشترین ئامێرە. گەورەترین کەسایەتی و هێزی هەیە. یەک تایبەتمەندێتی زیاتریشی هەیە: هۆنراوە (شیعر). گەر دەنگ بە دروستی و بێ زیادەڕۆیی لە فیلمێکدا بەکار بێت، هەستێکی مەزن دەبەخشێت. بە گشتی لە فیلمەکانی ئێمەدا دەنگ وەک چیرۆکخوان کاری دەکرد، وەک لە فیلمی دووانە ژیانی ڤیرۆنیک و سێ ڕەنگەکە: شین.\nئاوازی پرایزنەر لە دیمەنی کۆتایی “کورتە فیلمێک دەربارەی عەشق”\nئایا مۆسیقای ”مەرگ بۆ هاوڕێکەم” [ئەلبومێکی پرایزنەرە] کە دوای مەرگی کیشلۆڤسکی بۆ ڕێزلێنانی بڵاوت کردەوە، لە سەرەتاوە بۆ کیشلۆڤسکیت نووسیبوو؟ بیستوومە کە لە ڕاستیدا بۆ چیرۆکێکی نوێ نووسراوە کە تۆ و کیشلۆڤسکی بەتەما بوون کاری لەسەر بکەن.\nپرایزنەر: ئەلبومی میوزیکی مەرگ بۆ هاوڕێکەم لە دوو بەش پێک هاتووە. بەشی یەکەم -میوزیکی مەرگ- چەند ڕۆژیک دوای مەرگی کریستۆڤ ئاوازی بۆ دانراوە و لە کاتی کۆتا گەشتیدا ژەنراوە. بەشی دووەم، کۆنسێرتێکە بە ناوی ژیان. کریستۆڤ هەندێک جوڵەی ئەم بەشەی دەزانی، چونکە بەشێک بوون لەو کۆنسێرتەی بەتەما بووین لە ئەسینا سازی بکەین. دوای ئەوەی کریستۆڤ بڕیاری دا واز لە دەرهێنانی فیلم بهێنێت، دەیویست دەرهێنان بۆ کۆنسێرت بکات. خەفەت لە ڕوونەدانی دەخۆم.\nهەست دەکەم ئاوازدانەری فیلم، وەک پیشەیەک، خەریکە لەناو دەچێت. دەکرێت ئەم ساڵانەی داهاتوو کۆتا ساڵی تەمەنی بێت…\nئایا بەگشتی قسە دەکەیت یاخود تەنها لە هۆڵیوددا؟\nپرایزنەر: بەگشتی، بەڵێ، بەڵی، بەگشتی، تەماشاکە چی دەگوزەرێت. لەمڕۆدا هیچ کەس گرنگی بە میوزیکەکە نادات. بیرم دێت ئاوازی میوزیکم بۆ فیلمی ”ژیان”ی لویی مانێڵ ئامادە دەکرد، چەند فیلمێکی تریش. من ئەم دەرهێنەرانە دەناسم، ئاگاداری سیناریۆکەم، زۆر پێش وێنەگرتن و زانینی شوێنی وێنەگرتن من کاتی خۆم هەیە بتوانم بچمە نێو فیلمەکەوە، بیر لە میوزیکەکە بکەمەوە. لەم ڕۆژگارەدا هەندێک بەرهەمهێنەر دێن و پێم دەڵێن: ئۆو تازە فیلمەکەمان تەواو کرد و هیچ ئاوازدانەرێکمان نییە. خێرا، لیستێک ئاوازدانەرم بەرێ، با هەوڵ بدەین ئاوازدانەرێک بدۆزینەوە لە ئێستادا کاتی هەبێت و بەردەست بێت.\nشتێکی تریش، ڕاستییەکەی ئێستا خەڵک بە باشتری دەزانن میوزیکێکی کۆنت لی بکڕنەوە. با پێت بڵیم، من هەست دەکەم شتەکان بەرەو پوچبوونیان دەڕۆن. پڕۆسەکە تەواو خێرا بووە، بەڵام هەموو شتێکی تر پوچ بووە، فیلمەکە پوچە، میوزیکەکە پوچە، تێدەگەیت، تەلەفیزیۆن پوچە…\nمەبەستت پوچێتییەکی وجودییە وانییە؟ چونکە گەر تەماشای فیلمێکی بلۆکبەستەری هۆڵیودی بکەین، دەبینین بودجەکەی سەدقاتی بودجەی ئەو فیلمانەن کە تۆ کارت تێدا کردوون. تۆ زیاتر باس لە پوچێتی هەست دەکەیت وەک لە پوچێتی تێچوو؟\nپرایزنەر: پوچێتی لە ڕووی هونەرییەوە، تێدەگەیت؟ با شتێکت پی بڵێم، گەر لەمڕۆدا کریستۆڤ کیشلۆڤسکی زیندوو بێت، بچێت بۆ تەلەفیزیۆنێکی پۆڵەندی و پێشنیاری زنجیرەی دیکەلۆگ بکات، هیچ کەس پارەی بۆ تەرخان نەدەکرد، چونکە کەس بڕوای پێی نەدەبوو، چونکە بەرنامەیەکی کۆمیدیی نییە. ئەستەمە لە ئێستادا بتوانیت پێشنیاری شتێکی نوێ بکەیت.\nئایا ئەو میوزیکانەی بۆ فیلمیان نانووسیت هەمان هەستت پی دەدەن لەگەڵ ئەو میوزیکانەی بۆ فیلمیان دەنووسیت، یاخود شتێکی تەواو جیاوازە؟\nپرایزنەر: ڕاستییەکەی زۆر ئارەزوو دەکەم هەندێک جار لە دەرەوەی فیلم ئاوازی میوزیک دابنێم، تێدەگەیت؟ واتە گەر بمەوێت شتێک بە خەڵک بڵێم. شتێکی جیاوازە. من کەسێکی ئازادم، کەس ناتوانێت پێم بڵێت دەبێت بۆ چ شتیک ئاواز دابنێم و بۆ چ شتێک نەیکەم. بەڵام لە هەمان کاتدا دەبێت خۆم هەموو شتیک بکەم، دەبێت بەرهەمی بهێنم، بودجەی بۆ پەیدا بکەم… هتد، بە تایبەت کە لە ئێستادا بێهیوایی هەموو شتێکی تەنیوە. ئینتەرنێت لە کۆتاییدا هونەرمەندی کوشت! چونکە گەر بۆ نموونە گەڕان بۆ ناوی من بکەیت، بە هەزاران سەرچاوەت بۆ دێت کە لە ڕێگەیەوە بتوانیت بەرهەمەکانی من بەریت، دایانبەزێنت، بەگشتی بە خۆرایی، یان لە ڕێگای کۆمپانیایەکەوە پارەی پێ بدەیت کە بۆ چەند ڕۆژێک کراوەیە و لە پڕ دادەخرێت، منیش هیچم لێیانەوە دەست نەکەوتووە. سەیرکە! من شتێکم بەرهەم هێناوە، خەڵک شەکر بەرهەم دەهێنن، خەڵک بیرە بەرهەم دەهێنێت، من میوزیکم بەرهەم هێناوە. زۆر ئارەزوو دەکەم ئاوازی میوزیکێکی باش دابنێم، شتێک دەربارەی ژیانم بڵێم، ئارەزووش دەکەم خەڵک گوێی لێ بگرێت. بۆچی ئاوازدانەر و هونەرمەند هەمان توانای ئەو پارە پەیداکردنەیان نییە؟\nپێم وا بێت کاری میوزیکیشت بۆ فیلمێکی بۆڵیوودی کردووە. هێندەی شارەزای میوزیکەکانت بم، هەرچەند کەمیش بێت، لەگەڵ ئەوەی پارچەی دیمەنی تانگۆی فیلمی شینیشت نووسیوە، بەڵام ئەو میوزیکە بەرزانەی لە فیلمە بۆڵیودەکاندا دەبیسترێن تەواو لەگەڵتدا ناگونجێن. ئایا ئەو پارچانەش دەنووسیت؟\nپرایزنەر: نا نا نا، گەر داوام لێ بکەیت ئاوازی فیلمێک دابنێم دەبێت ڕازیم بکەیت. هەست دەکەم نزیکم لە ئاوازدانەرەکەی فیلمی ”شین”ەوە کە دەیەوێت ئاوازی پارچەیەکی ڕاگا دابنێت. من پێم وت [بە دەرهێنەرە هیندییەکە] کە نامەوێت ببم بە ئاوازدانەری فیلمی بۆڵیودی [مەبەستی میوزیکە خێرا و بەرزەکانە] لە وەڵامدا پێی گوتم ”نا نا، من دەمەوێت تۆ بە شێوازی خۆت ئاواز دابنێیت، من دڵنیام پارچەکەی تۆ شتێکی تەواو نوێ و جیاواز دەبێت بۆ فیلمی هیندی.” کیشلۆڤسکی بە بەردەوامی دەیگوت ”گەر بڕیارە جیاواز جیاواز بێت، کەواتە جیاواز دەبێت جیاواز بێت.”


دابەشكردنی مووچەی فەرمانبەرانی هەرێم بۆ مانگی چوار بەردەوامە و ئەمڕۆ و سبەینێ مووچەی سێ وەزارەت دابەشدەكرێت، هەتا كۆتایی ئەم مانگە تەواوی فەرمانبەران مووچە وەردەگرن.\nبەپێی ئەو لیستەی وەزارەتی دارایی و ئابووری حكومەتی هەرێم بلاویكردووەتەوە، ئەمڕۆ چوارشەممە 25-5-2022 مووچەی وەزارەتەكانی خوێندنی باڵا و توێژینەوەی زانستی،كارەبا دابەشدەكرێت.\nهەر بەپێی لیستەكە، بڕیارە سبەینێ پێنجشەممە 26-5-2022 مووچەی وەزارەتی شارەوانی و گەشتو گوزار و سەرۆكایەتی هەرێم و ئەنجومەنی وەزیران و سەرۆكایەتی پەرلەمان دابەشبكرێت.\nبەپێی ئەو لیستەی وەزارەتەكە بڵاویكردووەتەوە هەتا كۆتایی ئەم مانگە دابەشكردنی مووچەی فەرمانبەرانی هەرێم كۆتایی دێت.\nدوو تەقەکەر لە هەڵەبجە دەستگیرکران